Summary: Ulkoministeri Pekka Haavisto vaatii Venäjä-suhteiden parantamista. Presidentti Sauli Niinistö on hivenen varovaisempi

Britannian EU-eroa ympäröivä sekava poliittinen tilanne vaikuttaa koko unioniin hiukan sekoittavasti, luonnehtii presidentti  Sauli Niinistö .
 – Eiköhän se nyt ole ollut viimeiset pari-kolme vuotta aika selvää, että kaikenlainen sekavuus vaikuttaa tietysti koko järjestelmään, koko EU:hun hiukan sekoittavasti, ja onhan tuo hämmentävää, Niinistö pohtii.
 Niinistö puhui Helsingissä järjestetyssä parlamenttien ulko-, turvallisuus- ja puolustuspoliittisessa konferenssissa.
 Presidentti peräänkuuluttaa EU:lta nykyistä tiiviimpää yhtenäisyyttä, sillä yhtenäisyyden kautta Eurooppa voi olla vahvempi globaali toimija.
 Niinistö toisti suurlähettiläspäivillä esittelemänsä ajatuksen siitä, että geopoliittinen kuva maailmasta muistuttaa kolmiota, jonka kärjissä ovat Yhdysvallat, Kiina ja Venäjä.
 EU:n Niinistö sijoittaisi kolmion keskelle paineen alle.
 – Piirtäisin paljon mieluummin suorakulmion, jossa vahva EU olisi neljäs kulma tasavertaisena globaalina toimijana kolmen muun rinnalla.
 Tällä hetkellä suorakulmiota ei kuitenkaan Niinistön mukaan ole.
 – Eurooppa ei enää muokkaa maailmaa, vaan maailma muokkaa meitä.
 Haavisto vaatii Venäjä-suhteisiin parannusta
 Ulkoministeri  Pekka Haavisto  (vihr.) sanoi talouslehti Financial Timesin tuoreessa haastattelussa, että EU:n täytyy vahvistaa toimia Venäjä-suhteiden parantamiseksi, jos se on eduksi turvallisuudelle.
 Presidentti Niinistö kertoo, ettei ole keskustellut asiasta Haaviston kanssa, mutta pitää Haaviston ulostuloa samansuuntaisena kuin, mitä Ranskan presidentti  Emmanuel Macron  on puhunut.
 –Minä olen omalta kohdaltani aina painottanut dialogin merkitystä, joka on ehkä hivenen varovaisempi, Niinistö sanoi.
 Niinistö kuitenkin korostaa, ettei ota Haaviston kommenttiin etäisyyttä tai läheisyyttä ennen kuin on keskustellut asiasta tarkemmin ulkoministerin kanssa.
 Mahdollinen askel eteenpäin Iranissa
 Iranin tapauksessa on tapahtumassa paljon asioita, Niinistö arvioi. Hän toivoo, että uutinen kiinni otetun tankkerin miehistön jäsenten vapauttamisesta voisi olla askel eteenpäin.
 Iran kertoi keskiviikkona vapauttavansa seitsemän Stena Impero -aluksen miehistön jäsentä, jotka ovat olleet Iranin vankeina heinäkuusta lähtien. Iran otti haltuunsa ruotsalaisvarustamon omistaman, Britannian lipun alla purjehtivan tankkerin ja sen miehistön Hormuzinsalmessa Persianlahdella heinäkuun puolivälin jälkeen.
 Niinistö kertoi sanoneensa Iranin ulkoministerille  Mohammed Javad Zarifille  tämän vieraillessa Suomessa elokuussa, että tankkeri tulisi vapauttaa.
 EU:lla on yhtenäinen kanta siitä, että Iranin ydinsopimuksesta tulisi pitää kiinni jatkossakin. Persianlahdelle mahdollisesti kaavailtu EU:n merivalvontatehtävä ei sen sijaan ole saanut selvää mandaattia.
 Niinistö korosti mandaatin tärkeyttä. Hän arvioi, että mandaatin puutteen vuoksi operaation tilanne on aika avoin.
 Niinistö sanoi myös, että Ranskan presidentillä Macronilla on merkittävä rooli Iranin tilanteen selvittelyssä.
 – Hän ainakin kovasti yrittää, sanotaan näin.

Presidentti Niinistö: Sekava brexit-tilanne sekoittaa hiukan koko unionia


Summary: Kangasalan seurakunta varoittaa muita huijareista.

Kangasalan seurakunta on joutunut maksupetoksen kohteeksi. Seurakuntaa on huijattu elokuussa.
 Kangasalan seurakunta julkaisi tiedotteen torstaina. Petoksen vuoksi seurakunta on kärsinyt huomattavaa taloudellista vahinkoa. Tapauksesta on tehty rikosilmoitus.
 – Seurakuntaan kohdistunut petos on ollut ammattimainen ja esimerkiksi suomen kieleltään moitteeton. Seurakunta pitää tärkeänä, että yleinen tietoisuus maksupetoksista nousee riittävän korkealle tasolle, jotta vastaisuudessa niihin osataan varautua ja tunnistamalla ehkäistä vahinkojen syntyminen, seurakunta kertoo tiedotteessa.
 Maksupetos on seurakunnan mukaan niin sanottu pomohuijaus. Pomohuijauksissa rikollinen tekeytyy esimerkiksi yrityksen toimitusjohtajaksi ja pyytää alaistaan sähköpostissa maksamaan tekaistun huijareiden tilille.
 Petos on tullut seurakunnan ilmi tilintarkastajan koulutuksen yhteydessä. Tapahtumasta on seurakunnassa tehty sisäinen selvitys.
 – Tilintarkastajan johdolla on tutkittu sisäisen valvonnan ja sisäisen ohjeistuksen riittävyyttä sekä maksuprosesseja, jotta vastaava huijaus ei toistu. Tämän johdosta joitakin maksuliikenteen käytäntöjä on muutettu, seurakunta kertoo.

Seurakunta joutui pomohuijauksen uhriksi ja kärsi huomattavat vahingot: "Petos on ollut ammattimainen ja esimerkiksi suomen kieleltään moitteeton"


Summary: Boris Johnsonin veli Jo Johnson ilmoitti erostaan torstaina.

Brexitin riepotteleman Britannian tuoreen pääministerin  Boris Johnsonin  pikkuveli, Jo Johnson kertoi tänään eroavansa hallituksesta.
 – On ollut kunnia palvella yhdeksän vuotta ministerinä kolmen eri pääministerin alaisuudessa, hän kommentoi sosiaalisessa mediassa.
 Jo Johnsonin mukaan uskollisuudessa omaa perhettä kohtaan ja kansallisen edun toteuttamisessa on kuitenkin ristiriita, joka oli hänelle liikaa.
 Samalla 47-vuotias Johnson jättää myös kansanedustajan tehtävänsä.
 Johnsonin veljesten konservatiivipuolue on joutunut brexit-pyörityksessä repivien riitojen kohteeksi. Pääministeri erotti hiljattain 21 puolueen jäsentä, koska nämä eivät tukeneet hänen brexit-strategiaansa.

Britannian pääministerin brexit-taipaleella lisää harmaita hiuksia – Nyt hallituksen jätti oma velipoika: "Uskollisuus perheelle ja kansallinen etu repivät minua eri suuntiin"


Summary: Tämä on hauska tapa kertoa synkkä vitsi, jossa me itse olemme naurunalaisia, kommentoi elokuvaa tähdittävä Meryl Streep.

Todella suuret rahat ovat usein todella hyvin piilossa. Niitä eivät näe verottajat eivätkä rikostutkijat. Miljardikuvioita saattavat pyörittää varsin inhimilliset huijarit ja tollot, näyttää  Steven Soderberghin  uusi elokuva  The Laundromat .
 Meryl Streep  esittää elokuvassa leskirouvaa, joka tulee huijatuksi vakuutusasioissa ja pettyneeksi kiinteistökaupoissa, kun iso raha pelaa omilla säännöillään. Jäljet johtavat Panamaan, jossa lakifirma Mossack Fonseca pesee järjettömän suuria summia.
 Venetsian elokuvajuhlilla sunnuntaina maailmanensi-iltansa saanut satiiri on myös ensimmäinen Panaman papereina tunnettua tietovuotoa käsittelevä elokuva.  Gary Oldman  näyttelee  Jürgen Mossackia  ja  Antonio Banderas Ramon Fonsecaa , joiden firma paljastui vuonna 2016 kansainvälisen rahanpesun markkinajohtajaksi.
 Lehdistötilaisuudessa Soderbergh kertoi miettineensä käsikirjoittaja  Scott Z. Burnsin  kanssa parasta lähestymistapaa Panaman paperien tarinaan.
 – Mustalla komedialla on parhaat mahdollisuudet jättää jälki katsojien mieleen, Soderbergh sanoi.
 – Saimme valjastaa finanssialan monimutkaisuuden vitseiksi.
 The Laundromat  muistuttaa hieman Oscar-ehdokaselokuva  The Big Shortia , jossa myös purettiin finanssimaailmaa satiirin keinoin.
 Soderbergh mainitsi inspiraation lähteeksi  Stanley Kubrickin   Tohtori Outolemmen .
 – Se otti vakavan aiheen ja käänsi sen komediaksi. Emme halunneet olla opettavaisia vaan viihdyttää.
 Netflix rahoitti
 Tarina ei perustu suoraan tositapahtumiin, vaan henkilöiden suhteen vapauksia on otettu laajasti. Elokuva alkaa jaksolla, jossa Mossack ja Fonseca selittävät suoraan katsojalle valuutan historiaa. Tarina on jaettu lukuihin, jotka ovat omia erillisiä tarinoitaan.
 Koomisuudesta huolimatta kaikella on traaginen taustavire, Meryl Streep huomautti.
 – Tämä on viihdyttävä ja hauska tapa kertoa synkkääkin synkempi vitsi, jossa me itse olemme naurunalaisia, näyttelijä sanoi elokuvastaan.
 – Nämä rikokset eivät ole vailla uhreja.
 Streep mainitsi erikseen maltalaistoimittaja  Daphne Caruana Galizian , joka kuoli autopommi-iskussa pian sen jälkeen, kun hän oli osoittanut maltalaispoliitikkojen yhteyksiä Panaman papereihin ja rahanpesuun.
 The Laundromatin  rahoitti Netflix, ja useimmissa maissa se tulee jakeluun ainoastaan Netflixin verkkopalveluun.
 Netflix on paras levityskanava, kun aihe on näin vakava ja elokuva halutaan saada nopeasti mahdollisimman monen ihmisen nähtäväksi, Gary Oldman arvioi.
 – Voiko elokuva aikaansaada muutoksia? Vain jos se tulee nähdyksi, Oldman tiivisti.
 Farssin rajalla
 Gary Oldmanin tulkinta Mossackista on vauhko ja farssin rajalla. Hänen mukaansa roolityö ei edellyttänyt niinkään taustatyötä ja aihetta käsittelevien kirjojen lukemista kuin tavanomaisempaa uteliaisuutta.
 – Kaikki työhöni tarvittava oli käsikirjoituksessa, Oldman sanoi.
 – Esitän Mossackia, mutta edustan monia mossackeja sen sijaan, että pyrkisin ehdottomaan todenmukaisuuteen.
 Soderbergh toivoi elokuvan herättävän keskustelua, joka voisi johtaa lainmuutoksiin. Hän kertoi Britannian uusista laeista, jotka koskevat erittäin varakkaiden henkilöiden epäselviä omaisuuseriä. Rahojen alkuperää voidaan nyt tosissaan tutkia.
 – En voi kuvitella tuollaisen lain menevän läpi Yhdysvalloissa, ohjaaja sanoi.
 – Pitää kysyä, miksi ja ketkä sitä niin vastustavat.
 Soderberghin tehoprosessi
 Steven Soderbergh on amerikkalaisen elokuvan oman tien kulkija, joka lupasi 2010-luvun alussa lopettaa elokuvien ohjaamisen tyystin.
 Takana on suuria tunnustuksia, esimerkiksi parhaan ohjauksen Oscar  Trafficista  (2000). Muita Soderbergh-elokuvia ovat  Ocean’s Eleven  (2001) jatko-osineen sekä  Magic Mike  (2012).
 Nykyään Soderbergh työskentelee mieluiten Netflixille ja HBO:lle. Ne mahdollistavat uudenlaista nopeutta valmistelussa.
 Tehoprosessiin kuuluu, että Soderbergh on myös elokuviensa kuvaaja.
 – Työtapani on optimoitunut. Ennen epäolennaiset asiat kaappasivat hankkeeni, ohjaaja sanoi.
 – Työskentelen parhaiten, kun saan olla nopea ja intuitiivinen. Teen ensin kotiläksyni, jotta aihe on tuttu. Sitten pidän spontaaniudesta.
 Meryl Streep, jonka kanssa Soderbergh on jo kuvannut seuraavan HBO-elokuvansa  Let Them All Talk , hämmästeli työtavan tehoa.
 – Kuvasimme koko  Let Them All Talkin  13 päivässä, Streep sanoi.
 – Muistan, kun kuvauksiin meni kuusi kuukautta, jonka jälkeen ensi-iltaa odotettiin vuosi. Nyt eletään uutta aikaa.
 Kalle Kinnunen / STT
 Jutun kommentointimahdollisuus on auki klo 22.00 saakka

Soderberghin uutuus The Laundromat on satiirinen elokuva superrikkaista ja veroparatiiseista


Summary: Venäjä valmistelee laajaa vankienvaihtoa Ukrainan kanssa, sanoo presidentti Vladimir Putin.

Venäjän presidentti  Vladimir Putinin  mukaan sopimus vankienvaihdosta Ukrainan kanssa on viimeistelyä vaille valmis, ja vankienvaihdon päivämäärä tullaan kertomaan pian.
 Aikaisemmin vankienvaihdossa on uumoiltu olevan mukana muun muassa ukrainalaisen elokuvaohjaajan Oleg Sentsovin. Ukraina ehti kertoa hänen vaihtamisestaan jo viime kuun lopussa, mutta tieto peruttiin myöhemmin.
 Hän kärsii 20 vuoden pituista vankeusrangaistusta "terrorististen hyökkäysten suunnittelusta Krimillä."
 Putinin mukaan vankienvaihdon yhtenä tavoitteena on "maiden välisten jännitteiden lieventäminen ja suhteiden normalisoiminen."
 Ukrainan ja Venäjän tukemien kapinallisten välisissä yhteenotoissa on kuollut noin 13 000 ihmistä.

Putin sanoi "laajamittaisen" vankienvaihdon Ukrainan kanssa toteutuvan pian


Summary: Biologi, toimittaja ja tietokirjailija Jouni Tikkasen kirjoittama Lauma avaa suomalaisen susivihan solmuja. Kaikki kietoutuu kahteen vuoteen Varsinais-Suomessa 1880-luvun alussa. Sudet surmasivat silloin alueella 21 lasta.

Hunt, metsakoer, mustsuu, vanahull. Virossa sudella on jopa viisisataa erilaista nimitystä. Sitä pidetään maassa villin ja koskemattoman luonnon symbolina. Vuonna 2018 susi valittiin Viron kansalliseläimeksi.
 – Se on hämmästyttävää. En osaa kuvitella, että se tapahtuisi meillä, sanoo tietokirjailija  Jouni Tikkanen .
 Jouni Tikkanen on Suomen Luonto -lehden toimittaja, biologi ja tietokirjailija. Hän kiinnosti susita, kun huomasi työnsä kautta, että joka kerran, kun tiedot susikannasta julkistetaan, asiasta nousee jonkinasteinen älämölö. Harri Fagerholm / Yle
 Tikkanen on tarttunut tuoreessa kirjassaan tapahtumiin, joiden seurauksena veri värjäsi suden ja ihmisen suhteen Suomessa yli sadaksi vuodeksi.  Lauma -kirja kertoo, kuinka tavallisesta metsän eläimestä tuli ensin haittaeläin ja sitten itse paholaisen inkarnaatio.
 Siitä tuli oudolla tavalla myös piikki suomalaisen sivistyneistön pehmeään nahkaan.
 Kun hirvet loppuivat, susi alkoi syödä karjaa
 Suomalainen maaseutu oli eläväistä 1880-luvun lopulla. Uuden ajan koneet ja kotkotukset olivat vasta ovella eikä kaupungistuminen ollut alkanut. Kansa sai elantonsa pientiloilta, joilla kasvatettiin karjaa ja tuon ajan muotiviljaa, kauraa.
 – Pienet paikat olivat suurempia ja suuret paikat pienempiä kuin nykyään. Turussa oli vain 20 000 asukasta, mutta esimerkiksi Velkuan kunnassa asui satoja ihmisiä enemmän kuin nykyään, Jouni Tikkanen kertoo.
 Pellot oli aidattu pistoaidoin ettei vapaana metsissä laiduntava karja pääsisi syömään satoa. Pientilojen lehmät ja lampaat kalusivat kylien lähimetsistä kaiken syötäväksi kelpaavan kasvuston. Paljaaksi kalutut metsät eivät enää houkutelleet muita sorkkaeläimiä. Ne hirvet, joita metsissä vielä samosi, metsästettiin yhä kasvavan väestön ravinnoksi. Hirvi kuoli paikalliseen sukupuuttoon. Sudelle tuli nälkä.
 – Susi korvasi hirvien jättämän aukon saalistamalla karjaa. Tämä ajoi suden lähelle ihmisen elinpiiriä, Tikkanen sanoo.
 Susivahingot olivat pientilallisille valtava tulonmenetys. Tästä syystä sutta oli vihattu koko maassa jo keskiajalta asti.
 Susi kuoli paikallisesti sukupuuttoon Suomessa 1800-luvun lopulla. Susi on edelleen erittäin uhanalainen. Suomessa on Luonnonvarakeskuksen arvion mukaan alle 200 sutta. AOP
 Susi tehtiin lainsuojattomaksi jo 1347 Mauno Eerikinpojan maanlaissa. Suomi oli tuolloin osa Ruotsia. Kihlakunnat ja kaupungit alkoivat maksaa susista tapporahaa ja joka pitäjään nimettiin jahtivouti.
 – Jahtivouteja vastustivat kaikki. Heistä koitui veroja, joita kukaan ei halunnut maksaa. Voudeista tuli yleinen pilkanaihe.
 Pyyntikonstit olivat puutteelliset. Susia jallitettiin lähinnä passiivisilla pyydyksillä. Metsään kaivettiin hukanhautoja, viritettiin jalkarautoja ja asetettiin myrkytettyjä haaskoja.
 Aktiivisempaa sudenpyyntiä edusti sudenajo, jossa yritettiin ajaa susilauma aitaan. Joukko miehiä lähti tussarein aseistettuna mölyämään ja marssimaan metsään pelotellakseen suden liikkeelle. Ryypiskelyksihän se meni. Sudet livahtivat miesten välistä ja jolkottivat karkuun.
 Silloin tällöin taitava metsästäjä osui pesälle tai jäljitti suden koirien kanssa. Saaliista maksettiin tapporaha. Näin susien liikkeistä jäi jälkiä byrokratian kirjoihin ja kansiin.
 Ensimmäinen lapsi saa surmansa
 Eräänä talvi-iltana Velluan kylässä sijaitsevassa maalaistalossa äiti pyysi kahdeksanvuotiasta Karl Johania viemään perunankuoret tunkiolle. Elettiin vuoden 1880 alkua. Tammikuu oli vähäluminen.
 Kukaan ei nähnyt mitä tapahtui, mutta kerrotaan, että perunankuoret oli asianmukaisesti heitetty tunkiolle, ja että poika oli samalla reissulla päättänyt käydä tarpeillaan tunkion takana. Silloin susi tai susipari oli iskenyt kiinni poikaan ja raahannut hänet metsään. Näin pääteltiin jäljistä ja näin tapahtumat on kuvattu kruununvoudin kuvernöörille kirjoittamassa kirjeessä ja sanomalehdissä, jotka uutisoivat surmasta.
 Kyläläiset lähtivät hukkien erään, mutta heidän karuksi tehtäväkseen jäi koota pojasta jälkeen jääneet palaset metsästä. Nahaton pää, sormia, housut ja saapas, toinen jalka.
 Susilaumaa johtaa usein naaras. Myöhemmin Velluan kylässä liikkuneesta naaraassudesta kerrotaan, että se olisi ollut pilkullinen. Siitä, että se hyökkäsi vihollisensa jälkeläisen kimppuun, voi päätellä, että se oli myös tavanomaista rohkeampi.
 – Eläin voi oppia käyttämään hyväkseen uutta ravintokohdetta. Tiedetään, että yksittäinen kalalokki voi tyhjentää jokin rannan kahlaajien pesistä, Tikkanen tietää.
 Mynämäen seudulla reviiriään pitävä lauma oppi, että lapsi on saalis siinä missä jänis, lammas tai vasikka. Tulevan vuoden aikana lauma saalisti 20 lasta lisää. Kirkonkirjoissa lapsen nimen perässä saattaa lukea “äten af varg”.
 Fennomaanit ja rukoilevaiset susijahdissa
 Lapsensurma ei jäänyt huomaamatta Suomen suuriruhtinaskunnassa.
 Ei, vaikka lapsia kuoli muutenkin paljon.  Karl Johan Hörnbergin  perheestä tulirokko vei kaksi lasta nuorempaa lasta. Heidän kuolemastaan ei kirjoitettu lehtiin. Sen sijaan Karl Johanin surmasta kerrottiin Jouni Tikkasen kirjan mukaan liki kahdessakymmenessä sanomalehdessä.
 Sekä senaatti että kunnat, joissa lapsia surmanneet sudet liikkuivat, lupasivat yhä parempia tapporahoja. Tulostakin tuli, sillä torppari  Antti Karhunperä  onnistui löytämään suden pesälle toukokuussa 1880. Karhunperä tappoi pesästä viisi pentua. Susiparia hän ei ehkä aikonutkaan tappaa, vaikka olisikin saanut kiinni. Moni metsästäjä toimi samoin. He “munittivat” susia. Kun susi sai lisää pentuja, metsästäjä sai lisää tapporahoja.
 Sudet elävät kiinteinä pareina. Vain lauman alfanaaras ja -uros parittelevat. Pennut ovat avuttomia ja emon hoivissa pitkään Edwin Butter Fotografie
 Karhunperän saalis ei kuitenkaan lopettanut surmia. Laumaan jäi kaksi pentua ja edelleenkin nälkäinen aikuinen pari. Viranomaiset toimeenpanivat yhä uusia susijahteja. Yhteen suurimmista osallistui pelkästään Marttilan kunnasta 1700 miestä. Saaliiksi ei saatu yhtäkään sutta.
 Susien karkottamisesksi huudettiin apuun jo taivastakin.
 – Erään tiedon mukaan rukoilevaiset järjestivät Eurassa tiheään rukoushetkiä susien häätämiseksi. He uskoivat, että itse antikristus on tullut maan päälle ja syö lapsia. Tämä taas johtui rukoilevaisten mielestä siitä, että katekismusta ja virsikirjaa oltiin uudistamassa.
 Fennomanian toinen aalto oli Suomessa huipussaan samaan aikaan susisurmien kanssa. Se, että susia ei saatu hengiltä kotimaisin konstein ja miehin, oli kansallisuuusaatteen kirkastamille ankara paikka. Sudet napsivat köyhälistön lapsia ja sivistyneistö kauhisteli sitä lehdistössä. Sen pidemmälle ei tunnuttu pääsevän. Viranomaiset olivat jo päättäneet kutsua lukaaseja, ammattimaisia metsästäjiä Venäjältä.
 – Jopa  Zachris Topelius  kirjoitti lapsensurmista Huvudstadsbladetiin syksyllä 1881. Tekstin nimi oli  Skydd för Finlands barn . Topelius oli tietysti lasten ystävä, mutta eniten häntä vaikutti harmittavan ja nolottavan, ettei Suomen kansa pysty hoitamaan itsenäisesti asioitaan, Tikkanen kertoo.
 Sudella on taas tehtävä, se saa harventaa hirvi- ja kauriskantaa
 Lukaasien avulla sudet saarrettiin käyttämällä lippusiimamenetelmää. Siinä sudet saarretaan päivämakuulle ja lauman johtava naaras päätettiin hengiltä. Näin susia metsästetään yhä tänä päivänä.
 Kun tultiin 1900-luvulle, Suomi oli jotakuinkin sudeton. Sudet olivat kaikonneet Venäjän Karjalaan, Kuolan niemimaalle ja pohjoisessa Norjaan. Varsinais-Suomeen sudet palasivat vasta 2000-luvulla.
 Susimielenosoituksen osallistujia Vaasan torilla 11. kesäkuuta 2018. Mielenosoittajat vaativat korvauksia susituhoista myös turkistarhoille. Mielenosoittajien mielestä susien tuhoihin pitäisi myös pystyä reagoimaan nopeammin. Terhi Varjonen/Yle
 – Siellä niitä tarvitaankin valkohäntäkauriiden säätelijänä. Kauriit ovat alkaneet vaikuttaa jopa mustikanvarpujen peittävyyteen metsässä. Tilanne on aikalailla toinen kuin hirvettömässä Suomessa 1880-luvulla.
 Tänä päivänä näitä erittäin uhanalaisiksi luokiteltuja eläimiä on Suomessa Luonnonvarakeskuksen arvion mukaan 165-190 yksilöä.
 Jouni Tikkasen mielestä susiasenteet Suomessa ovat rauhoittumaan päin. Hän erottaisi susipelon ja susivihan toisistaan. Pelkoa heräättävät jopa yli sadan vuoden takaiset tapahtumat.
 – Susiviha juontuu pääasiassa siitä, että susi saalistaa metsästyskoiria. Meillä on tapana, että riistaa metsästetään vapaana juokseville koirilla, ja susi syö niitä.
 Noiden kohtalokkaiden 1880-luvun alkuvuosien surmat jäivät viimeisiksi. Yli sataan vuoteen susi ei ole raadellut ihmistä Suomessa. Ei susi mikään leppoisa pörrö kuitenkaan ole.
 – Onhan se suurpeto. Väärällä luottamuksella tai väärin kohdeltuna se voi olla vaarallinen, sanoo Jouni Tikkanen.
 Lauma-teos (Otava) ilmestyy 5.9.2019

Susi sai saaliiksi 21 lasta – Tapahtuneesta on yli sata vuotta, mutta me pelkäämme yhä


Summary: Tampere aikoo kysyä Helsingiltä ja Turulta, miten ne ovat ongelmaa ratkoneet.

Tampereella on herätty loppukesästä uuteen ongelmaan, joka on tuttu ennestään esimerkiksi Helsingille ja Turulle.
 Valkoposkihanhet viihtyvät Tampereella vähän liiankin hyvin.
 Tämä selvisi, kun kaupunkiin on valmistunut suuri nurmikenttä Näsijärven rannalle Santalahteen. Nurmikentästä on tarkoitus tehdä kaupunkilaisten yhteinen olohuone.
 Nyt valkoposkihanhet ovat huomanneet, että se on hyvä paikka niidenkin laiduntaa.
 Kuvituskuva. Valkoposkihanhet ovat löytäneet Tampereelle.  Tiina Jutila / Yle
 Tampereen kaupunginpuutarhuri  Timo Koski  sanoo, että asukkaat ovat valittaneet linnuista.
 – Valkoposkihanhet ovat ottaneet kentän käyttöön. Tämä on meille ihan uusi asia.
 "Ulostemäärä ei ole mukavaa"
 Tamperelaisilla ei ole hanhia vastaan muuta kuin se, että ne syövät ja ulostavat jatkuvasti.
 Helsingissä ja Turussa tämä on vanha ongelma. Hanhet likaavat ja syövät nurmikkoa.
 – Itse linnut eivät haittaa, mutta ulostemäärä ei ole mukavaa muille puistonkäyttäjille, Koski sanoo.
 Suojeltu valkoposkihanhi
 Tampere aikoo kysyä neuvoa muilta kaupungeilta, miten ne ovat reagoineet ongelmaan.
 Helsingin kaupunki suunnitteli keväällä hätistelevänsä hanhia koirien avulla pois nurmialueilta. Tähän tarvitaan lupa ELY-keskukselta.
 Valkoposkihanhia on pääkaupunkiseudulla vajaat viisi tuhatta.
 Valkoposkihanhet ovat suojeltuja, eikä niitä saa häiritä. Tämä tekee häätämisestä vaikeaa.
 Santalahdesta Tampereella on tulossa koko kansan tapahtuma- ja harrastuspaikka. Hanhet karttavat tavallisesti, jos puistossa on muita käyttäjiä.
 Tähän oljenkorteen Tampereen kaupunki aikoo tarttua. Alue halutaan kovaan käyttöön.
 – Toivotaan, että kenttä otetaan nopeasti käyttöön moneen eri vuorokauden aikaan. Se on varmaan ainoa keino, miten tätä pystytään hienovaraisesti hoitamaan ja torjumaan, Koski sanoo.
 Hehtaarien alueet nurmea
 Valkoposki- ja kanadanhanhi pitävät avoimista paikoista. Santalahdessa on kymmenen hehtaarin alue, jossa on kaupunginpuutarhurin mukaan 6–7 hehtaaria nurmea.
 Hanhille se on täydellinen paikka, kun lähellä on vielä Näsijärvi.
 – Jos lintuperspektiivistä katsoo, tämä taitaa olla golf-kentän lisäksi Tampereen laajin nurmialue. Onhan tässä mahtava ympäristö hanhillekin, Koski sanoo.
 Santalahteen on istutettu laajat nurmikot.  Antti Eintola / Yle
 Yksi vaihtoehto on houkuttaa hanhet pois Santalahdesta maisemapelloille tai kehittää tekniikkaa kerätä ulosteet pois.
 Herättää suuria tunteita
 PIrkanmaan lintutieteellisen yhdistyksen puheenjohtaja  Jukka T. Helin  sanoo, että valkoposkihanhi on lintu, joka herättää suuria tunteita.
 Kanadanhanhesta se eroaa niin, että valkoinen kuvio linnun päässä on erilainen. Valkoposkihanhen poski on kauttaaltaan vaalea, kanadanhanhella on vaalea raita poskessa.
 Kanadanhanhia.  Paavo Koponen. Yle
 Valkeaposkihanhi on suojeltu. Se on alkanut Helinin mukaan yleistyä Pirkanmaalla vasta viime vuosina.
 Pirkanmaalla on arviolta 10–15 pesivää valkoposkihanhiparia.
 Kanadanhanhia on Pirkanmaalla arviolta 100–150 paria.
 Lue lisää:
 Helsingin kaupunki aloittaa taistelun valkoposkihanhia vastaan – Koirat ajamaan hanhia ja niityt pitkiksi

Valkoposkihanhet rantautuivat ulosteineen taas uuteen suomalaiseen kaupunkiin ja sen upouuteen puistoon: "Tämä on meille ihan uusi asia"


Summary: Taliban on ilmoittautunut iskujen tekijäksi. Afganistanin viranomaisten mukaan iskussa kuolleet ovat siviilejä.

Ainakin 10 ihmistä on kuollut ja 42 loukkaantunut autopommin räjähdyksessä Kabulissa Afganistanissa, kertoo maan sisäministeriön edustaja  Nasrat Rahimi  torstaina. Sisäministeriön mukaan kuolleet ovat siviilejä.
 Taliban on ilmoittautunut iskun tekijäksi.
 Pommi räjähti lähellä Yhdysvaltojen Kabulin-suurlähetystöä ja Afganistanin  turvallisuusjoukkojen ja tiedustelupalveluiden  rakennuksia. Myös Naton-joukkojen rakennus sijaitsee alueella.
 Sairaanhoitajat auttoivat itsemurhaiskussa loukkaantunutta Kabulissa. EPA
 Räjähdysalueen lähellä sijaitsevan Wazir Akbar Khan -sairaalan johtaja on kertonut AFP:lle, että kuolleiden ja haavoittuneiden joukossa olisi siviilien ohella myös turvallisuusjoukkojen jäseniä.
 Tällä hetkellä ei ole tiedossa, onko räjähdyksessä ollut osallisena Yhdysvaltojen johtaman Nato-koalition jäseniä tai muita ulkomaalaisia.
 Talibanin mukaan räjähdyksessä kuoli "12 ulkomaalaista maahantunkeutujaa".
 Suomen lähetystö alueella turvassa
 Räjähdysalueelta on matkaa Suomen Kabulin-suurlähetystöön noin kilometri, eikä pommi-iskua huomattu lähetystön sisällä, ulkoministeriöstä kerrotaan.
 – Kaikki Suomen Kabulin-suurlähetystön työntekijät ja suomalaiset ovat kunnossa, kertoo ulkoministeriön Eteläisen Aasian yksikön päällikkö  Titta Maja .
 Kyseessä on jo iso räjähdys Kabulissa tällä viikolla.  Ainakin 16 kuoli ja yli sata haavoittui  tiistaina tehdyssä pommi-iskussa.
 Taliban neuvottelee parhaillaan Yhdysvaltojen kanssa rauhansopimuksesta. Sopimuksen yhtenä tavoitteena on vetää suuri osa Yhdysvaltojen joukoista pois Afganistanista.
 Lue myös :
 Kabulissa ainakin 16 kuollut Talibanin tekemässä pommi-iskussa
 Yhdysvallat valmis viimeistelemään rauhanneuvottelut Talibanin kanssa – neuvottelut jatkuvat tällä viikolla

Jo toinen pommi-isku Kabulissa tällä viikolla – ainakin 10 ihmistä on kuollut ja yli 40 loukkaantunut autopommi-iskussa diplomaattialueelle


Summary: Entisen puunuittokanavan kunnostus veneilyreitiksi avaa vesireitin Pyhäjärven ja Päijänteen välille.

Kimolan kanavan tunneli on valmistunut.
 Entisen puunuittokanavan seitsemänkymmentä metriä pitkä kalliotunneli on  harvinaisuus  koko maailman mittakaavassa.
 Se rakennettiin aikoinaan kustannussyistä, mutta päätettiin säilyttää paikallisten asukkaiden ja matkailuyrittäjien toiveesta. Tunneli levennettiin ja korotettiin louhimalla veneille sopivaksi.
 Tunnelityömaa kesäkuussa 2019. Pyry Sarkiola / Yle
 Veneellä Kouvolasta Keiteleelle
 Kimolan kanavaa kunnostetaan parhaillaan veneilyreitiksi. Kunnostus avaa vesireitin Pyhäjärven ja Päijänteen välille. Se mahdollistaa veneilyn Kouvolasta Pohjois-Savoon Keiteleelle saakka.
 Kanava on tarkoitus avata veneilykaudelle veneilykaudelle 2020.

70-metrinen kanavatunneli valmistui uuden venereitin varrelle – Kimolan tunneli on lajissaan harvinainen


Summary: Uudenmaan TE-toimiston johtaja Jarmo Ukkonen sanoo, että työllistämisen helpottamiseksi maksettavan palkkatuen ei pitäisi olla moneen suuntaan jaettava all-around -tyyppinen yleistuki.

Helsinkiläinen ravintola-alan amattilainen  Esa Puhakka  kertoo painineensa työttömyyden kanssa uransa aikana pariinkin otteeseen. Työttömyysjaksot ovat olleet 57-vuotiaan Puhakan mukaan ikäviä kokemuksia.
 – Tavallaan sitä tippuu yhteiskunnan ulkopuolelle, Puhakka kuvailee.
 Jo 40 vuotta työelämässä ollut Puhakka kertoo työskennelleensä myös vakituisissa työsuhteissa, mutta viime vuodet ovat menneet yksinomaan keikkatöissä. Viimeisin työttömyysjakso päättyi noin vuosi sitten, jolloin hän löysi uuden työpaikan vuokratyöfirman kautta.
 Puhakka sanoo, että hänellä ei mielestään ole erityisiä esteitä, jotka olisivat vaikeuttaneet palkkaamista, mutta etenkin pienille yrityksille rekrytointi tuntuu olevan aina iso päätös.
 Yrityksillä on mahdollisuus hakea henkilöstöä rekrytoidessaan myös palkkatukea. Tuen tarkoituksena on madaltaa työllistämisen kynnystä. Palkkatuella kompensoidaan esimerkiksi kustannuksia, joita voi syntyä uuden työntekijän kouluksesta, osaamisen kehittämisestä ja perehdytyksestä uuteen työtehtävään.
 Puhakka kertoo, että hänen kohdallaan palkkatukea ei ole vielä käytetty, mutta hän uskoo, että se voisi vielä auttaa häntäkin löytämään vakituisen työsuhteen.
 – Työttömiä ei pitäisi nähdä massana vaan kartoittaa aina yksilön tilanne ja vahvuudet tarkasti, Puhakka sanoo.
 Kuten ravintola-alalla on tavallista, Puhakka paiskii töitä usein silloin kun muut ovat vapaalla ja päin vastoin.
 – Uskon, että pitkää kokemusta ja kykyä joustaa arvostetaan jatkossa, Puhakka sanoo.
 TE-toimiston johtaja: Tukia suunnattava enemmän yrityksiin
 Uudenmaan TE-toimiston johtaja  Jarmo Ukkonen  aloittaisi työllisyystoimien korjaamisen palkkatuen uudelleen suuntaamisella. Ukkosen mielestä palkkatukea pitäisi ohjata nykyistä enemmän vaikeasti työllistyville ja pitkäaikaistyöttömien sekä osatyökykyisten työllistymisen tukemiseen.
 Ukkonen sanoo, että tällä hetkellä jopa 40 prosenttia palkkatukipäätöksistä kohdentuu alle vuoden tai vain muutamia päiviä työttömänä olleisiin henkilöihin.
 Ukkonen toteaa, että mikäli palkkatukea suunnattaisiin nykyistä voimakkaammin vaikeasti työllistyville, pitkäaikaistyöttömille ja osatyökykyisten työllistämiseen niin silloin palkkatukeen käytettävällä rahapotilla onnistuttaisiin vieläkin tehokkaammin saamaan näitäkin ryhmiä työmarkkinoille.
 – Saataisiin varmasti väkeä liikkeelle työvoimapulasta kärsiville aloille, Ukkonen sanoo.
 Ukkonen muistuttaa, että tuki perustettiin alun perin vaikeasti työllistetyvien, pitkäaikaistyöttömien ja osatyökykyisten työllistymisen tukemiseen.
 – Siitä on nyt tullut vähän tällainen all-around tyyppinen yleistuki, jota jaetaan moneen suuntaan eli kaikenlaisten rekrytointien yhteydessä, Ukkonen hämmästelee.
 Helsingin TE-toimiston johtaja Jarmo Ukkonen suuntaisi palkkatukea nykyistä enemmän vaikeasti työllistettäville, pitkäaikaistyöttömiin ja osatyökykyisten työllistymisen tukemiseen.  Matti Myller / Yle
 Ukkonen: Palkkatuki oikein kohdennettuna toimii hyvin
 Hallitus on nostanut palkkatuen yhdeksi keskeiseksi keinoksi, jolla työllisyysastetta pyritään kohottamaan tavoiteltuun 75 prosenttiin.
 Ukkonen sanoo, että palkkatuki oikein kohdennettuna ja yhdistettynä muihin työllistämispalveluihin toimii hyvin.
 Hänen mukaansa yksityiselle sektorille myönnettyjen palkkatukien vaikuttavuutta voidaan pitää hyvänä, koska työttömänä on kolmen kuukauden päästä palkkatuen päättymisestä vain hieman päälle 30 prosenttia tukea saaneista.
 Julkisella sektorilla tillanne on toinen, koska jos kunnille tehdään palkkatukipäätös henkilön työllistämiseksi niin kuukauden päästä palkkatuen päättymisestä työttömänä on vajaa 60 prosenttia tukea saaneista.
 – Osoittaa sen, että yksityiselle sektorille näitä varoja kannattaa suunnata, Ukkonen sanoo.
 Ukkonen kertoo, että hänen johtamansa Uudenmaan TE-toimiston myöntämistä palkkatukipäätöksistä suuntautuu tänä päivänä vajaa 70 prosenttia yksityiselle sektorille.
 Palkkatukeen käytetään tällä hetkellä Suomessa kaikkiaan 230–250 miljoonaa euroa vuosittain. Hallitusohjelmassa on kirjaus 18 miljoonan euron lisärahoituksesta vuodessa.
 Näkemykset palkkatuen vaikuttavuudesta vaihtelevat
 Elinkeinoelämän tutkimuslaitoksen (Etla) tutkimusjohtaja  Antti Kauhanen  puolestaan sanoi aiemmin tällä viikolla  Ylen haastattelussa , että yrityksiin suuntautuva palkkatuki auttaa työttömiä työllistymään jonkin verran palkkatukijakson jälkeen. Hänen mukaansa vaikutus ei kuitenkaan ole suuri vaan siinä puhutaan keskimäärin muutamasta työkuukaudesta vuodessa.
 Sen sijaan julkiselle sektorille tai yhdistyksiin kohdistuva palkkatuki ei Etlan Kauhasen mukaan auta työllistymään. Hänen mukaansa ero johtuu siitä, että julkisella puolella tuetut työttömät ovat vaikeammin työllistettäviä kuin yrityksiin päätyvät työttömät.
 Kauhanen sanoo, että lopullinen tavoite ei olekaan näiden ihmisten työllistyminen avoimille työmarkkinoille, vaan tavoitteet ovat enemmän sosiaalisia: Katkaistaan hetkeksi ihmisen työttömyys ja tarjotaan mielekästä tekemistä.
 Kauhasen mukaan olisi ehkä syytä miettiä, onko palkkatuki oikea keino heidän työllistymisensä tukemiseen, vai tarvittaisiinko jotain muuta sen lisäksi tai tilalle.
 TE-keskus päättää palkkatuen tapauskohtaisesti TE-keskus päättää aina tapauskohtaisesti työttömälle ja työnantajalle myönnettävän palkkatuen ajan ja määrän. Viime vuonna noin 20 000 työtöntä sai palkkatukea työllistymiseensä. Palkkatukijakson pituus ja työnantajalle maksettavan korvauksen osuus riippuu työttömän työkyvystä ja työllistymisen vaikeudesta. Tällä hetkellä osuus vaihtelee 30 ja 100 prosentin välillä palkkakuluista. Esimerkiksi vajaakuntoisen pitkäaikaistyöttömän on mahdollista saada palkkatukea julkiselle puolelle jopa koko enimmäispalkan verran. Tuetun palkan maksimimäärä on tänä vuonna 1 400 euroa kuukaudessa.
 Pariinkin otteeseen työttömyyden syövereihin suistunut helsinkiläinen Esa Puhakka sanoo, että mikäli työttömänä olo pitkittyy, niin uuteen alkuun pääseminen usein vaikeutuu. Puhakka sanoo siksi olevansa erityisen huolissaan nuorisotyöttömyydestä, jonka katkaisuun on syytä käyttää hänen mielestään kaikki keinot.
 Työnantajat arvostelevat byrokratiaa
 Työnantajat ovat arvostelleet palkkatuen byrokratiaa. Hallitus aikoo yksinkertaistaa tuen ehtoja ja nopeuttaa maksatusta.
 Uudenmaan TE-toimiston johtaja Jarmo Ukkonen ei parjattua byrokratiaa tunnista.
 – Jos muutamalla näpäytyksellä voi tehdä palkkatukihakemuksen ja lähettää sen käsittelyyn, niin mikä se hankalaksi koettu byrokratia oikein on, Ukkonen hämmästelee.
 Niin Helsingin TE-toimiston johtaja Jarmo Ukkonen kuin Etlan Kauhanenkin sanovat kannattavansa etujärjestöjen SAK:n ja EK:n ehdotusta palkkatuen osuuden nostamisesta 70 prosenttiin palkkakustannuksista erityisesti vaikeasti työllistyvien kohdalla.
 – Palkkatuen tarkoituksena on madaltaa työllistämisen kynnystä, Ukkonen korostaa.
 Lue myös:
 Hallituksen asettamien työllisyysryhmien työ käynnistyy – budjettiriiheen odotetaan linjauksia palkkatuesta

TE-toimiston pomo: Työttömien palkkatuki on tehotonta, koska rahaa syydetään joka puolelle – "Palkkatuen tarkoituksena on madaltaa työllistämisen kynnystä"


Summary: Loput 16 miehistön jäsentä pysyvät tankkerissa. Ruotsalaisvarustamo yrittää vapauttaa heidät.

Iran on vapauttanut seitsemän Stena Impero -öljytankkerin miehistön jäsentä, Stena Bulk -varustamo  vahvistaa tiedotteessaan .
 Iran otti haltuunsa  brittien lipun alla seilaavan ruotsalaisomisteisen tankkerin ja sen miehistön Hormuzinsalmella Persianlahdella heinäkuussa. Aluksella on 23 hengen miehistö. Iranin mukaan alus rikkoi paikallista lakia.
 Brittiviranomaiset olivat aiemmin ottaneet haltuunsa iranilaistankkerin Gibraltarinsalmessa, sillä aluksen epäiltiin kuljettaneen öljyä Syyriaan EU:n talouspakotteiden vastaisesti. Tankkeri  vapautettiin elokuussa .
 Ruotsalaisvarustamon mukaan vapautetut henkilöt ovat nyt matkalla “turvalliseen paikkaan”, jossa he pääsevät tapaamaan perhettään.
 Uutistoimisto AP:n tietojen mukaan vapautetut henkilöt ovat lentäneet pois Iranista.
 – Kuten olemme sanoneet aiemmin, tietojemme mukaan ei ole olemassa todisteita siitä, että Stena Impero olisi rikkonut merenkulkuun liittyviä lakeja tai säännöksiä, sanoi Stena Bulk -yhtiön toimitusjohtaja  Erik Hånell  tiedotteessa.
 Loput 16 miehistön jäsentä pysyvät tankkerissa. Tiedotteen mukaan varustamo jatkaa työskentelyä laivalle jääneiden miehistön jäsenten palauttamiseksi.
 Iran ei ole virallisesti kommentoinut uutista, eikä siitä ole mainintaa iranilaismediassa.
 Lue myös :
 Haavisto: Iran vapautti latvialaismiehen, jolle Suomi tarjosi konsuliapua
 Ruotsalaisvarustamo toivoo ratkaisua myös Stena Impero -aluksen tilanteeseen

Varustamo vahvistaa: Iran on vapauttanut seitsemän Stena Impero -öljytankkerin henkilöstön jäsentä


Summary: Eduskunta on palannut kesätauolta. Politiikan syksyn keskeiset kysymykset hahmottuvat.  TV1:n Ykkösaamun vieraana on pääministeri Antti Rinne (sd).

Uusi hallitus ei vielä ole joutunut kovan paikan eteen. Mistä kehkeytyvät kiperimmät kysymykset: työllisyys, sote, velka. Mitä sanottavaa pääministerillä on Postista, Veikkauksesta tai omistajaohjauksesta? Miten sopu säilyy hallituspuolueiden välillä?
 TV1:n Ykkösaamu alkaa lauantaina 7. syyskuuta klo 10.05. Vieraana on pääministeri Antti Rinne. Pirjo Auvinen haastattelee.
 Rinteelle voi lähettää kysymyksiä osoitteeseen tv1.ykkosaamu@yle.fi tai alla olevalla lomakkeella.
 Mitä haluat kysyä

TV1:n Ykkösaamu: Mitä haluat kysyä Antti Rinteeltä?


Summary: E-urheilun huippuseura Enceä ovat sponsoroineet alusta lähtien eri vedonlyöntiyhtiöt. Yhteistyö ei ole aina ollut ongelmatonta.

Kasinot, uhkapelit ja rahapeli- ja vedonlyöntipalvelut

Suomen elektronisen urheilun liitto (SEUL)

Aulavirkailija kertoo, että Ence-niminen yritys ei kuulosta tutulta.
 Puhelimitse saamme ohjeet mennä hätäuloskäyntiportaikkoon ja kellariin. Olemme Telian rakennuksessa Vallilassa, Helsingissä.
 Ei arvaisi, että täällä toimii miljoonaluokan liikevaihtoa pyörittävä yritys. Kellaritilassa on iso sohva ja paljon tietokonepöytiä. Eteinen on täynnä kenkiä.
 Encen toimistolle tullessa kengät otetaan pois jalasta. Jyrki Ojala / Yle
 Toisella puolella tiloista toimii Assembly-tapahtumaa pyörittävä firma. Toisella puolella on Suomen menestynein ja tunnetuin e-urheiluseura Ence.
 Seiniä koristavat kuvat kilpailumenestyksestä, eikä ihme. Kolme vuotta sitten nykymuodossaan perustetun seuran pelaajat ovat nousseet nopeasti maailman kärkikastiin.
 Seuran pelaaja  Joona “Serral” Sotala  on strategiapeli Starcraft II:n hallitseva maailmanmestari. Taktisessa ammuntapelissä CS:GO:ssa Encen joukkue on maailman rankingissa tällä hetkellä kolmantena.
 Seura on luonut ympärilleen myös valtavan fanikulttuurin. Pelkästään Encen kannatusbiisiä EZ4ENCE on katsottu Youtubessa yli 5 miljoonaa kertaa.
 Jani “Aerial” Jussila  ja  Sami “xseveN ”  Laasanen  treenaavat toimistolla Berliinin major-turnausta varten. Eletään elokuun loppua ja lähtö koittaa pian. Ennen sitä on myös haettava viisumit, sillä matka jatkuu Berliinistä Moskovaan.
 Jussila kertoo, että Berliinin koitoksessa on kyse vuoden suurimmasta turnauksesta. Vielä ei kuitenkaan jännitä.
 26-vuotias Jani Jussila on pelannut Encessä keväästä 2018 lähtien.  Jyrki Ojala / Yle
 – Sitten varmaan paikan päällä, kun on pelit siinä edessä, alkaa ehkä vähän jännittää, Jussila myöntää.
 Tänään torstaina Jussila on jo Berliinissä ja iltapäivällä Encen joukkuetta odottavat pudotuspelit.
 Veikkaus kiinnostui sponsoroinnista
 Samalla kun Encen menestys pelikentillä on kasvanut, on kasvanut myös seuran liikevaihto. Vielä 2017 liikevaihtoa oli noin neljännesmiljoona. Tänä vuonna liikevaihdon ennustetaan nousevan kahteen miljoonaan.
 Yksi iso kehitysaskel ammattimaisempaan toimintaan tapahtui viime vuonna, kun seura palkkasi ulkopuolelta itselleen toimitusjohtajan.
 Nyt myös suomalaiset yritykset ovat alkaneet kiinnostua Encen toiminnasta. Ruotsalainen teleoperaattori Telia alkoi sponsoroida Enceä jo vuonna 2017.
 Viikko ennen juhannusta rahapelijätti Veikkaus julkisti lähteneensä Encen sponsoriksi.
 Encen menestys pelikentillä on siivittänyt myös liikevaihdon kasvua. Kuvassa Encen CS:GO-joukkue.  Kirsi Ranta
 Miten tähän pisteeseen päästiin?
 – Tätä duunia on tehty verellä ja kyynelillä, start up -hengessä, Encen markkinointipäällikkö  Joona “Natu” Leppänen  tokaisee.
 Syy, miksi Veikkaus on kiinnostunut e-urheilusta, löytyy vedonlyönnistä. Se on jo pitkään tarjonnut esimerkiksi pitkävedossa e-urheilukohteita. Veikkaus  kertoi tänään torstaina tiedotustilaisuudessa vähentävänsä merkittävästi markkinointia , sillä rahapelaamisen hyväksyttävyys on laskussa.
 Osa e-urheilua seuraavista faneista on alaikäisiä. Lain mukaan Veikkaus ei saa kohdistaa heille mainontaansa. Miten tämä onnistuu nuorten suosiman lajin parissa?
 Veikkaus ei ole ensimmäinen vedonlyöntifirma, jonka kanssa Ence on tehnyt yhteistyötä. Aiemmin seuraa sponsoroivat ulkomaiset rahapeliyhtiöt NordicBet ja Rizk.
 Yhteistyö ei ole aina ollut ongelmatonta, sillä ulkomaisten rahapeliyhtiöiden markkinointi Suomessa on laitonta.
 “BET ON ENCE”
 Ence perustettiin nykymuodossaan tammikuussa 2016. Ilmoitus oli kunnianhimoinen.
 – Meillä on yksinkertainen tavoite. Aiomme luoda ensimmäisen aidosti ammattimaisen e-urheiluorganisaation Suomeen, tiedotteessa julistettiin.
 Encen perustajajoukossa oli mukana entisiä pelaajia, pelikommentaattoreita ja muun muassa yksi Suomen suurimman verkkopelitapahtuman Assemblyn perustaja.
 Pian huhtikuussa 2016 Ence julkisti saaneensa sponsoriksi ulkomaisen vedonlyöntiyhtiön NordicBetin. NordicBet kuuluu Betsson Groupiin, joka on rekisteröity Maltalle.
 Tiedotteesta käy ilmi, että yhteistyö sai alkunsa Encen silloisen managerin, nykyisen markkinointipäällikön Joona Leppäsen kanssa. Leppänen oli toiminut jo muutama kuukausi ennen sponsorisopimusta NordicBetin brändilähettiläänä.
 Brändilähettiläs tarkoittaa usein julkisuuden henkilöä, joka saa palkkaa siitä, että hän mainostaa yhtiön tuotteita tai palveluita.
 Tiedote kiinnitti huomiota Poliisihallituksessa.
 Syynä on se, että Suomen lakien mukaan ulkomaisten rahapeliyhtiöiden kuten NordicBetin Suomeen kohdistuva markkinointi on laitonta. Vielä samalla viikolla Poliisihallitus oli yhteydessä Suomen elektronisen urheilun liittoon (SEUL).
 SEUL pyysi Poliisihallitusta linjaamaan, toimiiko Ence lainvastaisesti.  Liitto muistutti julkisesti , että se voi rajoittaa seuran oikeuksia osallistua turnauksiin Suomessa ja äärimmäisenä keinona jopa erottaa liitosta.
 Poliisihallitus totesi kesäkuussa 2016, että Ence oli jo yhteistyön alkumetreillä sortunut laittomaan markkinointiin.
 Laitonta oli esimerkiksi sen että Ence julkaisi Facebook-tilillään päivityksiä, joissa NordicBetin logo oli näkyvästi esillä.
 Ence oli kuitenkin aiemmin luvannut poliisille, ettei se markkinoi vedonlyöntiyhtiötä Facebookissa, koska merkittävä osa seuraajista tuli Suomesta.
 Poliisihallituksen mielestä myös Encen kaksi englanninkielistä julkaisua olivat Suomeen suunnattuja. Niissä viitattiin Suomessa sijaitseviin paikkoihin, tapahtumiin tai suomalaisiin artisteihin.
 Poliisihallitus vaati Enceä lopettamaan lainvastaisen markkinoinnin.
 Ence julkaisi kuitenkin edelleen Facebookissa ja Twitterissä päivityksiä, joissa NordicBetin logo oli esillä. Kyseisiä päivityksiä löytyy yhä Encen sometileiltä.
 Myös Encen markkinointipäällikkö Joona Leppänen kehotti lukijoita vedonlyöntiin suomenkielisessä blogissa vedonlyöntiyhtiön sivuilla.
 – En henkilökohtaisesti saanut mitään noottia mistään, niin sillon oletan, että siinä ei ollut mitään sen kummempaa. En oikeastaan muuta voi siihen sanoa, Leppänen kommentoi.
 Vedonlyöntikertoimia ja lentävä rahatukku
 Vuoteen 2018 saakka Encen kotisivuilla luki, että Ence haluaa olla roolimalli suomalaisessa e-urheilukentässä.
 Samana vuonna Encen sponsoriksi vaihtui toinen ulkomaalainen vedonlyöntiyhtiö, Rizk. Rizkiä pyörittävä yhtiö MT SecureTrade Limited on rekisteröity Maltalle.
 Poliisihallitus lähestyi Enceä uudelleen ja lähetti silloiselle toimitusjohtajalle sähköpostin 20. elokuuta 2018. Viestissä muistutettiin, että ulkomaisten rahapeliyhtiöiden markkinointi Suomessa on laitonta.
 Samassa viestissä Poliisihallitus totesi, että Ence itse määritteli kotisivuillaan toimintakentäkseen Suomen.
 Sen jälkeen Ence muutti kotisivuillaan olevaa määritelmää ja poisti viittauksen Suomeen.
 Ence vastasi Poliisihallitukselle, ettei se katso toimintansa olevan lainvastaista ja katsoo voivansa jatkaa yhteistyötä Rizkin kanssa arpajaislain puitteissa.
 Poliisihallituksen viestin vaikutukset jäivät vähäisiksi. Jälkikäteen tarkasteltuna Encen Facebook-sivuilla esiintyi sen jälkeen jopa aiempaa enemmän ja suorempia Rizkiin liittyviä päivityksiä.
 Facebook-sivuilla julkaistiin lukuisia kuvia, joissa Rizkin logo oli näyttävästi esillä ja ohessa vedonlyöntikertoimia.  Saatetekstinä oli usein "BET HERE” tai “BET ON ENCE”. Useimmiten viestiä ryyditti hymiö, jossa rahatukulla on siivet. Kuvakaappaus
 Myös näitä päivityksiä on yhä edelleen löydettävissä Encen sometileiltä.
 Poliisihallitus: Toiminta vaikuttaa laittomalta
 Ylen A-studio keräsi päivityksistä esimerkkejä ja näytti ne Poliisihallitukselle. Poliisihallitus myöntää, että toiminta vaikuttaa laittomalta.
 Poliisihallituksen mukaan syy, miksi mainontaan ei puututtu on se, etteivät tapaukset tulleet viranomaisten tietoon.
 Ylitarkastaja  Sanna Leinonen  ei halua suoraan vastata, oliko Enceen kohdistunut valvonta liian lepsua.
 – Poliisihallituksella on paljon rahapelitoimintaan liittyvää valvottavaa. On paljon mahdollista, että jotain on jäänyt huomaamatta, Leinonen muotoilee.
 Encen mukaan menneissä sponsorikuviossa ei ole ollut ongelmia ja toiminta on ollut Suomen lain mukaista. Esimerkiksi Suomessa pelatessaan pelaajat ovat käyttäneet pelipaitoja, joissa ei ole ollut ulkomaisten rahapeliyhtiöiden logoja.
 – En koe, että siinä on tapahtunut mitään sellaista mainitsemisen arvoista, ainakaan meidän näkökulmasta, markkinointipäällikkö Leppänen toteaa.
 Kuinka tärkeää oli seuran alkutaipaleella, että oli näitä ulkomaisia vedonlyöntiyhtiöitä sponsoreina?
 Joona "Natu" Leppänen on itse entinen ammattipelaaja.  Hän on ollut mukana Encessä alusta lähtien. Jyrki Ojala
 – Siinä alkuvaiheessa oli tärkeää, että oli sponsoreita. Koska silloin mentiin hyvin kortilla. En koe, että se on mitenkään sen erityisempi, että mikä se (sponsori) on. Se on minusta merkityksetöntä, Leppänen toteaa.
 Nyt kun yhteistyökumppanina on Veikkaus, mainontaa rajoittavat enää alaikäiset.
 Alaikäisten seuraajien määrästä eri lukuja
 “Veikkaus kiinnitti suomalaiset maailmantähdet: yhteistyö Encen kanssa alkaa heti”, julisti Veikkauksen kesäkuinen tiedote, viikko ennen juhannusta.
 Veikkaus ei paljasta sponsorisopimuksen summaa julkisuuteen, mutta yhteistyötä luonnehditaan merkittäväksi. Veikkauksen kerrotaan myös olevan yksi Encen neljästä pääsponsorista.
 Veikkauksen kanssa tehtyyn sopimukseen kuuluu, ettei Encellä ole muita rahapeliyhtiöitä enää kumppanina.
 – Se kuuluu hyvin normaaliin sponsorointiyhteistyöhön, että pyrimme aina yhteistyökumppanuuksista ostamaan yksinoikeuden, sponsorointipäällikkö  Johanna Kozul  Veikkauksesta kertoo.
 Veikkaus on ainoa rahapeliyhtiö, jonka mainostaminen on Suomessa sallittua. Siitä huolimatta siihenkin sisältyy rajoituksia. Veikkauksen mainontaa ei saa kohdistaa alaikäisille.
 Suomen elektronisen urheilun liitto arvioi, että e-urheilua harrastaa Suomessa satoja tuhansia alaikäisiä. Tarkkoja lukuja siitä, kuinka moni alaikäisistä varsinaisesti seuraa e-urheilua, on kuitenkin vaikea sanoa.
 Veikkauksen ja Encen arviot aikuisten seuraajien määrästä vaihtelevat.
 Encen ja Aalto-yliopiston tekemän kuluttajatutkimuksen mukaan Encen omien kanavien tavoittamasta yleisöstä yli 70 prosenttia on 18–40-vuotiaita. Ence ei erittele, kuinka suuri osa seuraajista on alaikäisiä.
 Veikkaus puolestaan arvioi, että yli 90 prosenttia Encen seuraajista on täysi-ikäisiä.
 Sponsorointipäällikkö vakuuttaa, että he ovat pystyneet luotettavasti selvittämään seuraajakunnan ikäjakaumaa.
 Encen CS:GO-joukkue major-turnauksessa Katowicessa keväällä 2019. Ence sai turnauksessa hopeaa. Yle Urheilu
 – Me emme perusta arvioitamme yleensä ainoastaan yhteen lähteeseen, vaan yritämme tutkia käyttäjädataa laajasti, sponsorointipäällikkö Johanna Kozul Veikkauksesta kertoo.
 Alaikäisiä löytyy kuitenkin Encen ammattipelaajista.
 Nuorin ei mukana markkinoinnissa
 Yksi CS:GO-huippujoukkueen viisikosta,  Jere "sergej" Salo , on vasta 17-vuotias. Salo aloitti Encen riveissä keväällä 2018, jolloin hän oli vasta 16-vuotias.
 Jere "sergej" Saloa pidetään CS:GO:n superlupauksena.   Carlton Beener / ESL
 – Hän ei näy meillä kuvissa eikä ole mukana missään yhteistyössä eikä markkinoinnissa. Myös logo on hänen paidastaan poissa. Meidän näkökulmasta heillä on neljä pelaajaa tässä vaiheessa, Kozul kuvailee.
 Ence kertoo linjanneensa jo ulkomaisten sponsoreiden aikaan, ettei Salo osallistu vedonlyöntiyhtiöiden markkinointiin.
 – Se on tärkeää, että se oma moraalinen kompassi on oikeassa suunnassa, Encen markkinointipäällikkö Joona Leppänen sanoo.
 Vaikka virallisissa seuraajamäärissä alaikäisten fanien määrän kerrotaan olevan pieni, näkyvät nuoret ihailijat esimerkiksi tuotemyynnissä. Koulureppu on yksi Encen myydyimmistä fanituotteista.
 Lisäksi Ence on järjestänyt vuodesta 2017 lähtien Vierumäellä e-urheiluleirejä, jotka on tarkoitettu 13–17-vuotiaille Overwatch- ja CS:GO-pelaajille.
 Leppänen pitää yhtenä seuran suurimmista saavutuksista sitä, että seura on saanut luotua ympärilleen vahvan fanikulttuurin. Twitterissä ja Instagramissa Ence on Suomen seuratuin urheiluseura.
 Instagramissa Enceä seuraa yli 88 000 ihmistä. Esimerkiksi jääkiekkoseura Jokereilla seuraajia on 66 000. HIFK:llä luku on 48 000.
 – Se kertoo enemmän siitä, kuin mistään muusta, että meidän kenttä on digitaalinen ja me olemme diginatiiveja siinä mielessä, Leppänen perustelee.
 Mielikuva digitaalisemmasta brändistä on myös se, mitä Veikkaus Encen sponsoroinnilla tavoittelee.
 Ence-fanit iloitsivat Katowicessa keväällä 2019. Yle Urheilu
 Kohderyhmänä nuoret miehet
 Veikkaus on tarjonnut vedonlyönnissä e-urheilukohteita jo pitkään, vuodesta 2014 lähtien. Viimeisten vuosien aikana lajiin liittyvä vedonlyönti ja asiakasmäärät ovat kasvaneet merkittävästi. Euromääriä ei paljasteta.
 – Olemme huomanneet, että meidän asiakasmäärät kasvavat e-urheilussa ja varsinkin silloin, kun Ence pelaa, Kozul kertoo.
 Encen entinen yhteistyökumppani  NordicBet ilmoitti heinäkuussa  lakkauttavansa e-urheilun vedonlyöntikohteet. Yhtiö perusteli päätöstä sillä, ettei se kokenut toimintaa vastuulliseksi lajin alaikäisten seuraajien takia.
 Tällä viikolla  NordicBet kuitenkin yllättäen ilmoitti  palauttavansa e-urheilukohteet vedonlyöntitarjontaan. Samassa tiedotteessa NordicBet näpäytti Veikkausta painottamalla, että on tehtävä selkeä ero vedonlyöntikohteiden tarjoamisen ja lajin sponsoroinnissa välille.
 NordicBet viittaa sen toimintaa valvovaan Maltan viranomaiseen (Malta Gaming Authority), joka kieltää yhteistyön joukkueiden ja tapahtumien kanssa, joissa suuri osa pelaajista tai osallistujista on alaikäisiä.
 – Tulkitsemme, että esimerkiksi yksi alaikäinen pelaaja esports-joukkueessa on jo liikaa vastuullisuuden näkökulmasta, Betsson Groupin markkinointipäällikkö  Jussi Nurmi  toteaa tiedotteessa.
 Veikkaus ei ole harkinnut e-urheilukohteista luopumista vedonlyönnissä.
 – Pelihaittoja arvioidaan sen mukaan kuin normaaliakin urheilua. Se on yksi vedonlyöntilaji muiden joukossa, Kozul perustelee.
 Yhtiö ennustaakin e-urheilun kasvavan muutamassa vuodessa Suomen kolmanneksi veikatuimmaksi lajiksi heti jääkiekon ja jalkapallon jälkeen. Tällä hetkellä Veikkauksella voi lyödä muun muassa CS:GO:sta, LoL:sta, Dota 2:sta, Starcraftista ja Overwatchista.
 Encen avulla Veikkaus tavoittaa vaikean kohderyhmän: nuoret miehet.
 – Nuoret miehet ovat haastava ja kutkuttava kohderyhmä siinä mielessä, että he eivät ole kiinnostuneita mainonnasta ja ovat hyvin mediakriittisiä, Kozul myöntää.
 E-urheilun avulla mainostajat tavoittavat erityisesti nuoria miehiä. Kuva Assemblyiltä 2017. Aleksi Kinnunen / ASSEMBLY Organizing
 Tuoreen  Sponsor Insightin tutkimuksen  mukaan e-urheilu kiinnostaa lajina nuoria miehiä jopa enemmän kuin jääkiekko. Myös vedonlyöntiin käytettävien summien ennustetaan kasvavan. Ensi vuonna esports-vedonlyöntiin ennustetaan käytettävän maailmanlaajuisesti jopa 23,5 miljardia Yhdysvaltain dollaria.
 Myös Poliisihallituksessa ja Suomen elektronisen urheilun liitossa on huomattu, että e-urheilu herättää voimakasta kiinnostusta vedonlyöntifirmoissa. Jopa liitolle tulee useita kertoja vuodessa epämääräisiä tarjouksia “sisältöyhteistyöstä”.
 – Kun hieman kaivelee, niin paljastuu, että tarjouksen tekijä on joku Maltalla tai Gibraltarilla sijaitseva vedonlyöntitoimisto, SEUL:n puheenjohtaja  Joonas Kapiainen  kertoo.
 Pelaaja on huolissaan alaikäisistä faneista
 Encen toimistolla sponsorit ovat näkyvästi läsnä.
 Redbull-kaapit hohkaavat sinisenkelmeää valoa. Eteisen kenkärykelmässä on edelleen muutama pari vanhan sponsorin Rizkin punaisia muovisandaaleja. Seinällä on kattoon saakka ulottuva Samsungin mainoskyltti.
 Vierailuhetkellä toimistolle rakennetaan studiota Berliinin major-turnausta varten. Samassa rakennuksessa toimiva Telia on ostanut turnauksen lähetysoikeudet.
 Ence myöntää, että sponsorisopimukset ovat seuralle elinehto.
 – Ihan samalla lailla kuin missä tahansa urheilubisneksessä, Encen markkinointipäällikkö Leppänen toteaa.
 Redbullia hörppäävä Jani “Aerial” Jussila pelaa toimistolla musta Encen huppari päällä. Turnausten aikana pelipaitaa koristavat useiden sponsoreiden logot. Kiinnittääkö pelaaja huomiota siihen, kuka seuraa sponsoroi?
 Suomen Assemblyillä esiintyessä helmikuussa 2019 joukkueen pelipaidoissa ei ollut ulkomaisten vedonlyöntisponsorin logoa. Kirsi Ranta
 – No tavallaan sieltä tulee jotain geareja (varusteita), mitä käyttää. Logitech sponssaa meidän näppäimet ja kuulokkeet sun muut, eli siinä mielessä, mutta ei muuten, Jussila toteaa.
 Yhteistyö esimerkiksi Veikkauksen kanssa on ollut muun muassa somevideoiden tekemistä. Samoin yhtiö on juuri kuvannut videosarjan Woltille.
 Jussila myöntää, että yhteistyö vedonlyöntiyhtiöiden kanssa mietityttää.
 – Iso osa meidän faniyhteisöstä on alaikäisiä. Siinä mielessä se on vähän ikävää, että toivottavasti he oppivat silleen, että eivät lähde itse sinne ainakaan veikkaileen noin nuorena, Jussila kuvailee.
 Kuinka isoa vastuuta koet roolimallina, jonka e-urheilijatähteys asettaa?
 – Tietty kun on paljon faneja, jotka ihailevat ja ottavat mallia, niin varmaan aika iso vastuu näille nuorille, tuleville pelaajille.
 Counter-Strike:Global Offensiven Berliinin major-turnauksen pudotuspelit käynnistyvät 5. syyskuuta. Ence on mukana pudotuspeleissä.
 Katso A-studion tv-juttu aiheesta:

 Lue myös:
 Mitä muutoksia tulossa Veikkauksen toimintaan? Katso suorana omistajaohjausministeri Paateron tiedotustilaisuus alkaen klo 9.55
 Suomalaiset liekeissä Berliinissä! ENCE jyräsi pudotuspeleihin – Otto Sihvo pelaa jatkosta lauantaina
 Berliinin majorin järjestäjät tiukkana – kiista lähetysoikeuksista ajoi suomalaiset selostajat vetämään "rallienglanniksi"

Näin vedonlyöntiyhtiöt luikertelivat tiensä e-urheiluun –Veikkaus sponsoroi huippuseura Enceä, vaikka mukana on alaikäisiä


Summary: Ympäristöjärjestö toteaa, että jotkut isot yhtiöt ovat jo reagoineet metsätuhoon Etelä-Amerikassa.

Greenpeacen syyttävä sormi osoittaa erityisesti kansainvälisten pikaruokajättien McDonaldsin, Burger Kingin ja Kentucky Fried Chickenin suuntaan. Se vaatii yhtiöitä irtisanoutumaan tuotteista, jotka ovat yhteydessä Amazonin sademetsän tuhoon.
 – Brasilian presidentti  Jair Bolsonaro  voi jatkaa ympäristövihamielistä agendaansa vain niin kauan kuin kansainväliset yritysjätit hankkivat tuotteita, jotka ruokkivat tuhoa ja kiihdyttävät ilmastonmuutosta. Pikaruokajätit eivät voi jatkaa entiseen malliin, kun maailman suurinta sademetsää poltetaan karjatalouden tieltä, sanoo Greenpeacen maajohtaja  Sini Harkki .
 Greenpeacen mukaan presidentti Bolsonaron kaudella Amazonin tulipalojen määrä on kasvanut yli 100 prosentilla viime vuodesta.
 Ympäristöjärjestö huomauttaa, että muilla toimialoilla on reagoitu Amazonin katastrofaaliseen tilanteeseen.
 Esimerkiksi VF Corporation, joka omistaa Timberland-, North Face-, ja Vans-vaatemerkit, on ilmoittanut jäädyttävänsä nahan hankinnan Brasiliasta.
 Lisäksi sijoitusyhtiöt Nordea Asset Management, Storebrand ASA ja KLP eläkerahasto ovat julkistaneet tarkkailevansa ja rajoittavansa sijoituksia Brasiliaan, Greenpeace sanoo tiedotteessaan.
 Lue lisää:
 Vaatefirma lopettaa brasilialaisen nahan käytön Vans- ja Timberland-kengissä
 "Amazonian paloja on valtavan laajalla alueella"   – asiantuntijat vastasivat kysymyksiin kulotuksen seurauksista. Esiin nousi myös  Euroopan rooli.
 Brasilia kieltää kaskeamisen Amazoniassa 60 päiväksi sademetsäpalojen hillitsemiseksi
 Tiedätkö paljonko syöt soijaa ja miten se on tuotettu? Et edes voi, koska soijaa on niin monessa ruuassa, ja sitä tulee montaa reittiä   Amazonin hiilivarasto ei palaudu palojen jälkeen entiselleen – tässä viisi syytä, miksi sademetsän tuhot uhkaavat koko maailmaa

Greenpeace vaatii pikaruokajäteiltä toimia Amazonin tuhoamista vastaan – maatalous hävittää maailman suurinta sademetsää


Summary: Menestyksensä saloja Tampereen Mediapoliksessa avaavat muun muassa tubettajasiskokset Elina ja Sofia sekä Juho Urhemaa.

Yrittäjän päivän pääjuhlaa vietetään tänä vuonna Tampereen Mediapoliksessa. Tampereen kauppakamarin järjestämän tilaisuuden teema on yrittäjyyskasvatus.
 Yle on mukana menossa kello 12.00 alkaen. Tuolloin Mediapoliksen Factory-hallin valtaa 10 koululuokkaa, noin 240 alakoulun nelosluokkalaista. Heille tulee Mediapolikseen puuharata, jossa he saavat tietoa ja viihdykettä yrittäjyyteen liittyen.
 Haastatteluun saapuvat nuoret tubettajayrittäjät  Sofia  ja  Elina , jotka kertovat muun muassa siitä, mistä he saavat ideansa huippusuosittuihin Youtube-videoihinsa.
 Yrittäjän elämän hienoudesta ja haasteista kertoo myös parikymppinen  Juho Urhemaa . Nuori mies on jo vuosia työllistänyt itsensä piha-apuyrittäjänä.
 Heidän lisäkseen streamissa lasten ja nuorten yrittäjyydestä kommenttinsa antavat Kauppakamarin toimitusjohtaja  Juho Romakkaniemi .
 Lisäksi seuraamme nelosluokkalaisten touhuja Mediapoliksen tehtäväpisteillä.
 Tervetuloa mukaan!
 Suora lähetys alkaa Areenassa kello 12.00 ja  voit seurata sitä täältä . Lähetys on katsottavissa jälkikäteen Areenassa.

Hei nuori, haaveiletko yrittäjyydestä? Tarjoamme sinulle vinkkejä ja inspiraatiota suorassa lähetyksessä klo 12 alkaen


Summary: Israelin pääministeri Bejamin Netanjahu vastustaa jyrkästi Yhdysvaltain presidentin suunnitelmia tavata Iranin johtoa.

Israelin pääministeri  Benjamin Netanjahu  matkustaa Lontooseen tavatakseen Britannian pääministeri  Boris Johnsonin  sekä puolustusministeri  Mark Esperin .
 Ennen lentoaan Netanjahu arvosteli medialle jyrkästi Yhdysvaltain presidentin suunnitelmia tavata Iranin johtoa.
 Iranilla ja Yhdysvalloilla ei tiettävästi ole ollut keskusteluyhteyttä aikoihin, mutta G7-kokouksessa Biarritzissa sitä alettiin konkreettisesti jälleen rakentaa.
 Yhdysvaltain presidentti  Donald Trump  antoi keskiviikkona ymmärtää, että mahdollinen tapaaminen voisi järjestyä jo YK:n seuraavassa yleiskokouksessa New Yorkissa.
 – Kaikki on mahdollista. Iran haluaisi ratkaista ongelmansa, Trump sanoi viitaten mahdollisesti Iranin kasvaneisiin talousvaikeuksiin.
 – Nyt ei ole aika neuvotella Iranin kanssa. Nyt on aika lisätä painetta Irania kohtaan, sanoi puolestaan Netanjahu.
 Samalla, kun Yhdysvallat on osoittanut kasvanutta halukkuutta neuvotteluille, Iran on pitänyt kiinni kannastaan, jonka mukaan neuvotteluille ei ole sijaa ellei Yhdysvallat poista talouspakotteitaan.
 Iranin Arakissa sijaitseva raskavesireaktori. Kuva vuodelta 2011. EPA
 Iranin ulkoministeri  Mohammed Javad Zarif  arvosteli torstaina pakotteita hallinnoivaa Yhdysvaltain valtiovarainministeriötä tviitissään:
 – Yhdysvaltain valtiovarainministeriö on kuin vankilanjohtaja. Pyydät armoa, saat osaksesi julkeutta. Pyydät vielä kerran ja voit joutua hirsipuuhun.
 Zarifin mukaan ainoa helpotus tilanteeseen on vapautua hirttosilmukasta.
 Zarif tviittasi sen jälkeen, kun Yhdysvallat ilmoitti uusista pakotteista tyrehdyttääkseen iranilaisen öljyn salakuljetuksen. Yhdysvallat ilmoitti keskiviikkona asettaneensa mustalle listalle yritykset tai verkostot, laivat ja tahot, jotka toimittavat öljyä terroristeille.
 Yhdysvallat syyttää terroristiseksi tahoksi leimaamansa Iranin kansalliskaartia öljytoimituksista Syyriaan.
 Iranin presidentti ilmoitti maansa kiihdyttävän uraanin rikastamisprosessia. EPA
 Iran ilmoitti hiljan , että se aikoo perjantaina aloittaa uraanin rikastamisprosessin nopeuttamisen. Prosessi tuottaa ydinpolttoainetta ydinvoimaloille. Sitä voidaan hyödyntää myös atomipommissa.
 Viimeksi mainitun Iran on kiistänyt.
 Israelin pääministeri pitää Iranin päätöstä jälleen yhtenä vuonna 2015 solmitun ydinsopimuksen rikkomisena sekä ydinaseprovokaationa.
 Venäläisen uutistoimisto Tassin mukaan Israelin pääministeri aikoo tavata lähitulevaisuudessa myös Venäjän johtoa.
 Lue lisää:
 Iranin presidentti toppuuttelee ydinsopua eurooppalaisten kanssa: "Euroopalla on pari kuukautta aikaa täyttää sitoumuksensa"

Israelin pääministeri tyrmää Yhdysvaltain ja Iranin suhteiden liennytysyrityksen: "Ei ole neuvottelujen aika"


Summary: Naiset miettivät ajokuntoaan selvästi miehiä useammin.

Joka kymmenes ikäkuljettaja ei mieti ajokuntoaan koskaan, selviää  Liikenneturvan teettämästä kyselystä . Yhdeksän kymmenestä yli 65-vuotiaasta kuljettajasta kuitenkin miettii ajokuntoaan edes joskus. Miehet miettivät ajokuntoaan hieman naisia harvemmin.
 Lähes joka kolmas ikäkuljettaja on ollut epävarma ajokunnostaan väsymyksen takia. Myös sairaus, alkoholi, lääkitys tai voimakas tunnetila ovat saaneet pohtimaan ajokuntoa. Kahta prosenttia vastaajista ajokunto on mietityttänyt lääkkeen ottamatta jättämisen takia.
 Ikääntyneistä kuljettajista yli kolme neljästä pitää maltillista ajamista vahvuutenaan. Myös tunteiden hallintaa pidetään vahvuutena.
 Taloustutkimuksen lokakuussa 2018 toteuttamaan kyselyyn vastasi yhteensä 790 iältään 65–84-vuotiasta ihmistä, joista autoilevia oli 643.

Iäkkäistä kuljettajista yhdeksän kymmenestä miettii ajokuntoaan edes joskus


Summary: Rengasvalmistajan mukaan autojen ja renkaiden kysyntä on ollut odotettua huonompaa Euroopassa.

Rengasvalmistaja Nokian Renkaat aikoo vähentää henkilöstöä Nokialla. Yt-neuvotteluiden piirissä on 500 henkilöä.
 – Arvioitu henkilöstön vähennystarve on noin 50 henkilöä, yhtiö kertoo tiedotteessa.
 Yt-neuvottelut koskevat Nokian Renkaat Oyj:n Nokian tehtaan tuotantoa ja kunnossapitoa sekä tuotantoon liittyvää koetoimintaa. Nokian Raskaat Renkaat Oy:n väki ei ole neuvottelujen piirissä.
 Irtisanomisten lisäksi voi tulla lomautuksia, jotka voivat olla enintään 90 päivää vuodessa. Lomautettavien tarkka määrä ja lomautusten pituus ratkeavat neuvotteluissa.
 Neuvottelut alkavat 11. syyskuuta ja kestävät vähintään kuusi viikkoa.
 Nokian Renkaat perustelee vähennystarpeita Euroopan auto- ja rengasmarkkinan heikolla kehityksellä.

Nokian Renkaat vähentää väkeä – yt-neuvottelut koskevat 500 henkilöä Nokialla


Summary: Vuosittain Kelassa tutkitaan yli 2 000 tapausta, joissa tukia on maksettu perusteetta.

"Työssäkäyvä mies  nosti Kelan tukia 20 000 eurolla , eläkeläinen  nosti työttömyyspäivärahoja 32 000 euron edestä " – uutisotsikoihin päätyvät Kelaan kohdistuneista tukien väärinkäytöksistä vain suurimmat tapaukset. Niitä tapahtuu kuitenkin vuosittain yli 2 000 ja määrä on viime vuosina ollut kasvussa.
 Perusteetta maksettujen tukien määrä nousee lähes kymmeneen miljoonaan euroon vuodessa, kertoo Kelan hankinta- ja lakiyksikön päällikkö  Suvi Onninen . Vuonna 2016 tapauksia tuli Kelan tietoon 1953, seuraavana vuonna 1150 ja viime vuonna jo 2344.
 – Määrissä on vuosittain pientä heittoa, mutta tilastossa vuodelta 2017 näkyy toimeentulotuen aiheuttama ruuhka ja töiden priorisointi Kelassa.
 Suurimmat huijaukset kymmeniä tuhansia
 Perusteetta maksetut tukisummat ovat yleensä muutamia satasia tai joitakin tuhansia euroja. Isoimmat tukihuijaukset nousevat jopa kymmeniin tuhansiin, kertoo Onninen. Näitä tapauksia on vuosittain joitakin kymmeniä.
 Kelan tilastojen mukaan oikeudessa käsiteltyjen tukihuijausten summat ovat viime vuosina nekin kasvaneet hieman. Keskimäärin näissä tapauksissa Kelalta on pumpattu noin 20 000 euroa.
 – Kun huomioidaan Kelasta maksettavat etuussummat, väärinkäytösten osuus on suhteellisen pieni, muistuttaa Suvi Onninen.
 Kela maksoi erilaisia sosiaalietuuksia esimerkiksi vuonna 2018 yli 14,3 miljardia eli 1430 miljoonaa euroa. Väärinkäytösepäilyjen yhteenlaskettu summa oli samana vuonna runsaat 9,6 miljoonaa euroa eli 0,67 promillea maksetuista tuista.
 Tulorekisteri helpottaa seurantaa
 Väärinkäytökset paljastuvat Kelalle esimerkiksi viranomaisyhteistyön avulla tai tarkistushakemusten käsittelyn yhteydessä. Kela tekee myös tukivalvontaa eli se vertaa tukien maksutietoja verottajan tietokannoissa oleviin tietoihin. Jonkin verran tapauksia paljastuu myös ilmiantojen perusteella.
 Tämän vuoden alusta voimaan tullut tulorekisteri helpottaa väärinkäytösten valvontaa ja tutkintaa, sanoo Suvi Onninen.
 – Kelassa pystytään tämän tiedon perusteella tarkistamaan maksussa olevia etuuksia nopeammin ja näin vähentämään syntyviä liikamaksuja. Tulorekisteristä saatavan tiedon vaikutus asiakkaan etuuteen tutkitaan aina tapauskohtaisesti, Onninen sanoo.
 Ylivoimainen enemmistö aiheettomasti maksetuista tuista ja väärinkäytöstapauksista liittyy työttömyysetuuksiin. Onnisen mukaan perustoimeentuloturvaan liittyvät väärinkäyttötapaukset ovat kuitenkin jatkuvasti kasvussa.
 Lue myös:
 Uusi tulorekisteri kerää miljoonien suomalaisten tietoja yhteen paikkaan – Verottaja rauhoittelee: Tietojen käyttäminen tarkkaan rajattua
 Kela maksaa eniten asumistukia maakuntakeskuksiin

Kelan tukien väärinkäyttö lisääntyy – tukia huijataan vuosittain jo lähes kymmenen miljoonan euron edestä


Summary: Kuorma-auton kuljettaja loukkaantui onnettomuudessa vakavasti.

Japanissa keskipäivällä sattuneessa junaonnettomuudessa on loukkaantunut paikallisviranomaisten mukaan ainakin 34 ihmistä ja heistä yksi vakavasti.
 Sitrushedelmillä lastattu kuorma-auto ja matkustajajuna törmäsivät tasoristeyksessä lähellä maan pääkaupunkia Tokiota sijaitsevassa Jokohaman kaupungissa.
 Japanin kansallisen television NHK:n välittämän kuvan mukaan pikajunan kolme ensimmäistä vaunua suistuivat onnettomuuden voimasta raiteilta. Kuorma-auto syttyi törmäyksen jälkeen palamaan. Televisiokuvissa näkyy palon nokeamia junavaunuja ja pitkin maata levinneitä appelsiineja.
 Japanissa keskipäivällä sattuneen junaonnettomuuden raivaustyöt ovat käynnissä Jokohamassa lähellä Tokiota.
 Kuorma-auton kuljettajan pelättiin aluksi jääneen loukkuun junan alle, mutta hänet saatiin pelastettua rojun keskeltä. Hän kärsi onnettomuudessa vakavia vammoja. Kuljettajan tilan kerrotaan olevan vakaa.
 Poliisi tutkii onnettomuuden syytä.
 Japanissa junat ovat tunnettuja tarkkuudesta ja turvallisuudesta, ja onnettomuuksia sattuu harvoin. Tämänpäiväinen onnettomuus on jo toinen tänä vuonna sattunut.  Kesäkuussa 14 matkustajaa loukkaantui , kun itseajava juna lähti väärään suuntaan Tokion esikaupunkialueella.
 Lue myös :
 Muutaman sentin pituinen etana syynä Japanin raideliikennekaaokseen
 Automaattijuna lähti väärään suuntaan Japanissa – 14 loukkaantui harvinaisessa onnettomuudessa
 AP, AFP, Reuters

Japanin Jokohamassa yli 30 on loukkaantunut junan ja kuorma-auton kolarissa


Summary: Vaasan potilasturvallisuuskeskus ei ole nimiongelmansa kanssa yksin. Julkishallinnon nimissä on Kotuksen mukaan ollut viime vuosina muitakin ongelmia.

Vaasan keskussairaalaan  viime viikolla perustettu  potilasturvallisuuskeskus on ensimmäisen toimintaviikkonsa aikana saanut runsaasti julkisuutta, johon se ei osannut varautua.
 Potilasturvallisuuskeskus sai nimekseen No-harm Center.
 Englanninkielinen nimi viittaa Hippokrateen valaan “do no harm” ja “no harm” on käsitteenä potilasturvallisuuden parissa toimiville hyvin tuttu, sanoo Vaasan sairaanhoitopiirin johtaja  Marina Kinnunen .
 – Tavallisten ihmisten näkökulmasta, jotka eivät tunne sanastoa, termi näyttäytyy eri tavalla, Kinnunen toteaa nyt, kun nimestä on kohistu viikon verran.
 No-harm Center -nimeen puuttui kannanotossaan myös  Kotimaisten kielten keskus (Kotus) .
 Kotuksen palautteen johdosta Vaasan sairaanhoitopiiri  kehittää nyt  keskukselle uuden nimen, joka vastaa suosituksia ja lainsäädännön vaatimuksia.
 – Kotus ei vaatinut meitä vaihtamaan nimeä kokonaan, vaan tuomaan sen eteen suomen- ja ruotsinkieliset nimekkeet, Kinnunen sanoo.
 Kotus: Epäonnistunut nimi
 Kotuksen erityisasiantuntija, nimistönhuoltaja  Ulla Onkamo  toteaa No-Harm Centerin nimen olevan Kotuksen näkökulmasta monelta osin epäonnistunut.
 – Pelkästään englanninkieltä oleva viranomaisen nimi ei ole hyvää virkakieltä eikä hyvän hallinnon mukainen, Onkamo perustelee.
 Onkamo toteaa, että kielilain mukaan valtion ja kaksikielisten kuntien on palveltava suomeksi ja ruotsiksi. Hallintolain mukaan taas on käytettävä selkeää ja ymmärrettävää kieltä.
 – Englanninkielinen nimi ei voi olla ymmärrettävä. Lisäksi, vaikka osaisi englantia, tämä nimi ei yhdisty selvästi potilasturvallisuuteen. Asiantuntijoille ehkä, mutta ei suurelle yleisölle, Onkamo sanoo.
 Lisäksi nimessä olisi hyvä käyttää loppuosaa, joka viittaa selvästi kohteeseensa. Esimerkiksi, jos kyse on keskuksesta, “keskus” olisi sopiva myös nimen loppuosaksi.
 Viranomaisten ja julkishallinnon organisaatioiden pitäisi jo nimeltään erottua kaupallisista nimistä.
 – Nimi auttaa kansalaisia hahmottamaan yhteiskunnan rakenteita ja parantaa yhteiskunnan luotettavuutta, Ulla Onkamo toteaa.
 Monenlaisia nimiongelmia
 Vaasan No-harm Center ei ole nimiongelmansa kanssa yksin.
 Onkamon mukaan julkishallinnon nimissä on ollut viime vuosina ongelmia. Yksi ongelmallinen nimityyppi ovat yritysnimiä muistuttavat nimet.
 – Esimerkiksi liikenne- ja viestintävirasto käyttää  Traficom -oheisnimeä, joka ei hahmotu pelkästään viranomaisen nimeksi, Ulla Onkamo sanoo.
 Toisena esimerkkinä Onkamo mainitsee Postin.  Posti  otti Itellan jälkeen käyttöön vanhan nimensä, mutta ei kielilain edellyttämää ruotsinkielistä nimeä suomenkielisen rinnalle.
 Myös sanojen merkitykset voivat aiheuttaa ongelmia. Onkamon mukaan sanan merkitys voi olla liian abstrakti tai laaja – kuten “elinvoimapalvelut”.
 Sanaa voidaan myös käyttää niin, että sen merkitys poikkeaa yleiskielessä ymmärretystä merkityksestä. Onkamo viittaa esimerkiksi keskusteluun  Rikosseuraamuslaitoksen Jyväskylän kampuksesta , minne ovat tulossa avovankila ja yhdyskuntaseuraamustoimisto.
 – Kampus-sanan merkitys on ehkä laajenemassa niin, että sitä käytetään yleensä rakennusten ryhmittymästä, mutta yleiskielessä se viittaa ainoastaan korkeakoulualueeseen.
 Keskustelua myös potilasturvallisuudesta
 Kotuksella on alkamassa hyvän nimistön oppaan kokoaminen. Julkishallinnon – ja muidenkin – toimijoiden käyttöön se on tarkoitus saada ensi vuoden aikana.
 Vaasassa No-Harm Center saanee sitä ennen suomenkielisen ja ruotsinkielisen lisukkeen nimensä eteen.
 Marina Kinnunen sanoo, että ei arvannut nimestä nousevan  tällaista kohua , mutta kun nyt on kohistu, toivottavasti julkisuutta saadaan myös itse työlle. Kinnunen toivoo, että keskustelu toisi potilasturvallisuuden kehittämiseen kansallisia resursseja.
 – Olemme nyt saaneet ilmaista mainosta keskukselle. Toivon, että se johtaa myös siihen, että kansallisesti voidaan resurssoida ja saada potilasturvallisuutta paremmalle tasolle.
 Mitä mieltä olet julkisten toimijoiden ja viranomaisten nimistä? Jääkö ymmärrettävyys kikkailun jalkoihin? Aiheesta voi keskustella 5.9.2019 kello 22 asti.
 Aiheesta aiemmin:   Vaasan keskussairaalaan perustettiin valtakunnallinen potilasturvallisuuskeskus

Potilasturvallisuuskeskus nimettiin No-harm Centeriksi, Kotimaisten kielten keskus hermostui ja nyt nimeä muutetaan


Kolme ihmistä on kuollut rajussa henkilöauton ulosajossa Raumalla. Turma tapahtui Kodisjoentiellä Rauman eteläosassa keskiviikkona yöllä noin kello 23.25.
 Pelastuslaitoksen mukaan kovassa vauhdissa ollut henkilöauto suistui ojaan ja syttyi palamaan. Poliisi on luvannut tiedottaa asiasta myöhemmin.
 Kerromme kohta lisää.

Kolme ihmistä kuoli rajussa ulosajossa Raumalla


Summary: Nordeaa vuosia vetänyt Casper von Koskull jää eläkkeelle vuoden 2020 loppuun mennessä.

Nordean uudeksi konsernijohtajaksi on valittu tanskalainen  Frank Vang-Jensen . Hän aloittaa tehtävässään tänään. Aiemmin Vang-Jensen on toiminut Nordean henkilöasiakkaista vastaavana johtajana.
 Vang-Jensen aloitti Nordeassa vuonna 2017 Tanskan maajohtajan pestissä. Jo vuonna 2018 hän siirtyi vastaamaan koko Nordean henkilöasiakkaista.
 Konsernijohtajan tehtävän ohella hän jatkaa henkilöstöasiakkaiden johtajana siihen saakka, kunnes tehtävään nimitetään uusi ihminen.
 Ennen Nordea-uraansa Vang-Jensen oli vuosia Handelsbankenin palveluksessa, viimeksi pankin konsernijohtajana.
 Nordean nykyinen konsernijohtaja  Casper von Koskull  jatkaa pankin palveluksessa vuoteen 2020 saakka.
 Lue lisää:
 Nordean konsernijohtaja Casper von Koskull siirtyy eläkkeelle vuoden 2020 loppuun mennessä
 Nordean liikevoitosta hupeni kolmannes – antelias osingonjakolinja saattaa muuttua
 Nordean tulos heikkeni huomattavasti – odottaa saavansa rahanpesusakot, varaa 95 miljoonaa euroa
 KRP ei aloita esitutkintaa Nordeasta esitetyistä satojen miljoonien rahanpesuväitteistä

Nordea löysi omistaan uuden konsernijohtajan – Frank Vang-Jensen aloittaa tehtävässä jo tänään


Summary: Melkein 40 prosenttia keskivertosuomalaisen hiilijalanjäljestä kertyy asumisesta ja kodin kulutustavaroista.

Anttilanmäen asuinalue Lahdessa pyrkii entistä ympäristöystävällisemmäksi ja yrittää tuoda kiertotalouden osaksi asukkaiden arkea. Ideana on vähentää kulutusta ja uusien tavaroiden ostamista. Samalla kartoitetaan, mitä tarvikkeita ihmisillä ja asukasyhdistyksellä on.
 – Aluksi tarkoitus on perustaa tarvikelainaamo. Kaikkien ei välttämättä tarvitse omistaa esimerkiksi peräkärryä, työkaluja tai koneita, sanoo Anttilanmäki-Kittelän asukasyhdistyksen sihteeri  Maria Hyvönen .
 Noin 400 asukkaan ja monien puutalojen alue sijaitsee muutaman sadan metrin päässä Lahden rautatieasemasta, lähellä ydinkeskustaa.
 Alue syntyi 1900-luvun alussa, ja historiasta periytyviä ominaispiirteitä ovat muun muassa sokkeloiset kadut ja monimuotoiset päärakennukset. Uudemmat talot sulautuvat yli satavuotiaisiin rakennuksiin.
 Hyvönen muutti 1980-luvulla rakennettuun taloon perheensä kanssa vähän yli vuosi sitten. Hän on jo sulautunut yhteisölliseen arkeen mukaan.
 – Itse vaihdoin viime viikolla avomaankurkut ompeluosaamiseen. Naapureilta olemme lainanneet painepesuria. Lainaamista ja vaihdantaa täällä on jo, mutta siitä on tarkoitus tehdä entistä järjestelmällisempää.
 Suomen itsenäisyyden juhlarahasto Sitran mukaan 68 prosenttia Suomen kaikista kasvihuonepäästöistä voidaan jyvittää tavallisille kansalaisille.  Kuormituksesta  noin neljäsosa syntyy asumisesta ja kahdeksasosa kodin kulutustavaroista.
 Anttilanmäen asuinalue pääsi viime keväänä mukaan Sitran hankkeeseen, jossa asiantuntijat tarjosivat ideointiapua entistä kestävämmän arjen rakentamiseen.
 Maria Hyvönen esittelee Anttilanmäen kasvipankkia, johon asukkaat voivat tuoda kasvimaahan ylimääräisiä taimiaan. Asukkaat voivat myös halutessaan siirtää kukkia tai ottaa pistokkaita omaan pihaan. Petri Niemi/Yle
 Jäteautoralli kuriin
 Lahtelainen  Minna Laherto  on muuttanut kymmenisen vuotta sitten takaisin lapsuuden kotiinsa Anttilanmäelle, kun vanhemmat muuttivat sieltä pois. Talon vanhimmat osat ovat vuodelta 1906, ja jatkuvaa remontoitavaa on riittänyt hänen vanhemmilleen ja myös Laherron lapsiperheelle.
 Hänelle tavaroiden yhteisomistus ja lainaaminen on jo tuttua.
 – Meillä on ollut lähinaapureiden kanssa yhteinen ruohonleikkuri yli kuusi vuotta. Yhdessä maksetaan sen huoltokulut. Lainataan myös peräkärryä, vaikka se ei yhteisessä omistuksessa olekaan.
 Laherto kertoo, että moni asuinalueen asukas haluaa elää ekologista elämää.
 – En ole mikään malliyksilö, mutta yritän kierrättää ja liikkua polkupyörällä. Auto on tuossa pihassa arkipäivät, kun kuljemme mieheni kanssa työmatkat julkisilla liikennevälineillä tai kävellen. Vaihdoimme auton puolisen vuotta sitten kaasuautoksi, johon tankataan biokaasua.
 Alueen jätehuollon järjestämisessä on hänen mielestään kehitettävää.
 – Täällä kaduilla on käynnissä melkoinen jäteautoralli, kun kolmen jäteautofirman autot käyvät tyhjentämässä asukkaiden jäteastioita. Välillä jopa saman päivän aikana.
 Asukasyhdistys miettii, että se kilpailuttaisi jätehuollon yhdessä. Vastuuhenkilöt projektiin on jo valittu.
 Minna Laherto sanoo, että heillä on muun muassa rakennustelineitä ja -tarvikkeita, joita voisi lainata. Petri Niemi/Yle
 "Yhden ihmisen teoilla on merkitystä"
 Anttilanmäki-Kittelän asukasyhdistys on saanut sparrausapua Sitran rahoittamassa  Maailmanjalotus -hankkeessa, joka edisti entistä ekologisempaa elämäntapaa.
 Yhdistys kävi pitämässä lahtelaisille muun muassa työpajoja, joissa ideoitiin kestävän arjen toimintasuunnitelmaa asuinalueelle.
 – Kiertotaloudesta puhutaan nyt paljon. Me painotamme, että muutos lähtee ihmisistä ja että yhden ihmisen teoilla on merkitystä, sanoo Jalotus ry:n luova päällikkö  Anna Evilä .
 Yhdistys on rakentanut kestävän arjen aluetta ja koulutuskeskusta Keravalle.
 – Ruuantuotannossa edistämme esimerkiksi kaupunkiviljelyä. Liikkumisessa haluamme kehittää pyöräilyä. Kestävä kuluttaminen tarkoittaa turhan ostamisen vähentämistä. Kestävässä asumisessa pyrimme energiaomavaraisuuteen.
 Jalotus-yhdistys on edistänyt ekologista elämäntapaa muun muassa Tyrvävällä, Jyväskylässä ja Iisalmessa. Lahdessa haussa on malli, josta on hyötyä asukasyhdistyksille eri puolilla maata.
 Ketään ei pakoteta kestävyystalkoisiin mukaan
 Anttilanmäellä työ kestävän arjen parissa jatkuu. Syksyksi on luvassa vaihdantatapahtuma ja jotkut asukkaat ovat ainakin kiinnostuneita jakamaan autojaan yhteiskäyttöön.
 Anttilanmäelle on viime vuosina muuttanut uusia lapsiperheitä. Petri Niemi/Yle
 Ruokahävikin vähentämiseksi mietitään satunnaisia Whatsapp-ryhmiä laajempia tapoja. Tänä vuonna omenasadosta on tulossa laiha, mutta runsaiden satojen käsittelyyn asukasyhdistys saattaa varata ajan mehuasemalle.
 Asukasaktiivit korostavat, ettei ketään pakoteta mukaan.
 – Täällä voi asua aivan rauhassa, vaikka nämä asiat eivät ihmistä kiinnostaisikaan. Kestävään arkeen pyrkiminen varmasti lisää kuitenkin meidän yhteisöllisyyttämme ja yhdessä tekemistämme, mikä on tietysti myös meidän toiveemme, sanoo Anttilanmäki-Kittelän asukasyhdistyksen sihteeri Maria Hyvönen.

"Vaihdoin viime viikolla avomaankurkut ompeluosaamiseen" – kiertotaloudesta tehdään arkea 400 asukkaan asuinalueella


Iranin presidentti  Hassan Rouhani  kertoi keskiviikkona illalla, että Iran aikoo nopeuttaa uraanin rikastusta kehittämällä uusia rikastukseen käytettäviä sentrifugeja. Tämä on tarkoitus aloittaa perjantaina.
 Ydinasesopimuksessa sallittiin rajattu määrä ensimmäisen sukupolven sentrifugeja kahdessa ydinvoimalassa. Iranin mukaan tarkoituksena on rikastaa uraania ydinvoimaloiden käyttöön.
 Rouhani toppuutteli aiemmin ydinsopua Euroopan kanssa.
 Yhdysvallat vetäytyi ydinsopimuksesta viime vuonna ja palautti Irania vastaan asettamansa pakotteet.
 Yhdysvaltojen näkemyksen mukaan Iran jatkaa ydinaseen kehittämistä.
 Ydinsopimuksen tarkoituksena oli sitouttaa Iran rajoittamaan ydinohjelmaansa vastineeksi talouspakotteiden keventämiselle.
 Rouhanin mukaan Euroopan täytyy näyttää seuraavan parin kuukauden aikana, että  "se täyttää sitoumuksensa" .
 Iran on aiemmin ilmoittanut, että se lakkaa toistaiseksi noudattamasta rajoituksia, jotka koskevat rikastettua uraania ja raskaan veden varastoja. Iran on sittemmin rikastuttanut uraania yli sovittujen rajojen.
 Lue myös :  Iranilla on vielä pitkä matka ydinasekelpoiseen uraaniin – STUKin asiantuntija: "symbolinen liike, jolla korostetaan sopimuksen rikkomista"

Iran on ilmoittanut jälleen rikkovansa vuoden 2015 ydinsopimusta – aikoo lisätä uraanin rikastuksessa tarvittavien sentrifugien määrää


Summary: Suomen kannattaa ottaa isoissa uudistuksissa oppia muista Euroopan maista. Jos halutaan parasta, niin sosiaali- ja terveysuudistus toteutetaan kuten Hollannissa ja sosiaaliturva uudistetaan tanskalaisittain, kirjoittaa Jari Ehrnrooth.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Surullisenkuuluisa hanke sosiaali- ja terveyspalveluiden uudistamiseksi alkoi utopiana paremmista palveluista mutta kahden yrityksen jälkeen siitä on tullut sekoitus absurdia hallintofarssia ja kafkamaista oikeustragediaa. Nyt  Antti Rinteen  punavihreä hallitus aikoo viedä uudistuksen maaliin pitämällä terveydenhuollon ”julkisena palveluna eikä  yksityisiä yrityksiä ole enää tässä harjoituksessa mukana. ”
 Yksilön vapauden ja vastuun kannalta on viheliäistä, että meillä julkinen valta haluaa sanella, missä, miten ja kuka ketäkin hoitaa.
 Samalla kun hallitus estää markkinaehtoiset  ja asiakaslähtöiset ratkaisut, se haluaa määrätä, kuinka monta hoitajaa vanhukset tarvitsevat. Perusteluna jäykille standardeille ja isälliselle holhoukselle on esitetty, että ihmiset eivät itse osaa valita lääkäriä tai hoitolaitosta, jolta haluavat palvelua ostaa.
 Tämähän on oppimisvertailuissa hyvin menestyvän kansamme halveksuntaa. Ei hoitopaikan valinta ole sen vaikeampaa kuin parturin tai kuntosalin. Vertailutietoa on netissä hyvin saatavilla ja kaverit kertovat lisää. Jos valitsemani lääkäri tai fysioterapeutti on huono, vaihdan parempaan.
 Varsinainen syy valtiovallan raudanlujaan  sote-monopoliin onkin vuoden 2000 perustuslaki. Siinä klassisten vapausoikeuksien rinnalle julkisen vallan turvaamiksi perusoikeuksiksi määriteltiin taloudellisia, sivistyksellisiä ja sosiaalisia oikeuksia. Kuten oikeusoppinut tietokirjailija  Heikki Suopohja  toteaa kirjassaan Yksilönvastuu ja hyvinvointivaltio, tällainen ratkaisu poikkeaa läntisten markkinatalousmaiden ajattelutavasta muistuttaen Neuvostoliiton vuoden 1936 perustuslakia.
 Suomeen ajautunut ideologisesti työtön torvimusiikin ystävä voisi perustuslakiin vedoten elää muiden kustannuksella ja vaatia itselleen tuuban soitonopettajaa.
 Kaiken kattavan yhteisvastuun hengessä Suomen valtiolla on  perustuslakimme mukaan  vakaa aikomus turvata jokaiselle maassa asuvalle koulutus, työ, toimeentulo, asunto, terveys, ja jopa ”yhtäläinen mahdollisuus - - kehittää itseään varattomuuden sitä estämättä”. Siten mistä maailmankolkasta tahansa Suomeen ajautunut ideologisesti työtön torvimusiikin ystävä voisi perustuslakiin vedoten elää muiden kustannuksella ja vaatia itselleen tuuban soitonopettajaa.
 Näin epärealistisesta perusoikeusidealismista voi nähdäkseni seurata vain joko todellisuuden ja lain määritelmien erkaantuminen (kuten Neuvostoliitossa) tai julkisen talouden velkaantumiskierre (kuten Suomessa).
 Euroopan vapaiden kansojen yhteiskuntapolitiikkaan  tulisi saada lisää vertailevaa järkeä ja todellisuudentajua. Silloin ne oppisivat toisiltaan ja parhaat yhteiskunnalliset käytännöt siirtyisivät maasta toiseen. Sote tehtäisiin Hollannin tapaan ja sosiaaliturva uudistettaisiin tanskalaisittain.
 Hollannin järjestelmä on toistuvasti todettu EU-maiden parhaaksi vuoden 2006 uudistuksen jälkeen.
 Terveydenhuoltojärjestelmän laatua voidaan arvioida potilaan oikeuksien ja tiedonsaannin, hoidon saavutettavuuden, tuloksellisuuden, laajuuden, ennaltaehkäisyn ja uusimpien lääkkeiden saatavuuden kannalta.  Näillä mittareilla mitaten  Hollannin järjestelmä on toistuvasti todettu EU-maiden parhaaksi vuoden 2006 uudistuksen jälkeen.
 Sitä ennen maassa oli  samanlainen julkisen vallan dominoima pirstaleinen sekasotku kuin Suomessa. Sitten maan hallitus pani toimeksi ja yksityisti koko terveydenhuollon.  Hollannissa jokaisen on otettava yksityinen, henkilökohtaisesti neuvoteltu sairausvakuutus  (n. 1500 €), ja pienituloiset kansalaiset voivat saada tukea vakuutusmaksuista selviytymiseen.
 Sekä vakuutuksen myöntäjät että palvelun tarjoajat ovat yksityisiä toimijoita, jotka kilpailevat asiakkaista. Kun markkinaehtoisuus on aitoa, se parantaa tehokkuutta ja asiakastyytyväisyyttä.
 Kiinnostavinta on, että myös hoidon tuloksellisuus on ollut huippuluokkaa.
 Hollannissa monet palveluntarjoajat ovat säätiöitä tai muita kolmannen sektorin voittoa tavoittelemattomia toimijoita. Niissä ei todellakaan uskota hoitajamitoituksiin.
 Tämä puhuu sen puolesta , että asiakkaat osaavat valita vakuuttajansa ja lääkärinsä, joiden työn laatu kohentuu kilpailutilanteessa. Markkinaehtoisuus vähentää potilaiden jonossa pitämistä ja siirtelyä luukulta toiselle, mikä on tavallista yksinoikeudella toimivissa julkisissa palveluissa.
 Hollantilaisen toimijan mukaan Suomessa  niin vanhusten kotihoivassa kuin laitoshoivassakin ongelmia yritetään liiaksi ratkaista lisäämällä sääntöjä, hallintoa ja kontrollia. Hollannissa monet palveluntarjoajat ovat säätiöitä tai muita kolmannen sektorin voittoa tavoittelemattomia toimijoita. Niissä ei todellakaan uskota hoitajamitoituksiin ja kaikille sopiviin standardeihin, vaan  keskitytään palvelemaan asiakkaita heidän tarpeidensa mukaan.
 Eurooppalaisessa vertailu ssa koko suomalaisen terveydenhuollon riesana on järjestelmäkeskeisyys ja yhden totuuden oppi. Potilailla ei ole valinnan vapautta, he joutuvat odottamaan hoitoon pääsyä  eikä oikeus toiseen mielipiteeseen toteudu . Pahimmillaan hoitotyössäkin halutaan palvella ohjekirjaa eikä ihmisten tarpeita.
 Hollannin mallin perusteella voidaan todeta, että yksityinen terveydenhuolto olisi paras meille kaikille, niin nuorille kuin vanhoillekin.
 Ja Suomessa tällainen ratkaisu on siis nykyisen hallituksen mielestä täysin poissuljettu.
 Euroopan toimivin, tuloksellisin ja asiakaskeskeisin malli ei kelpaa  Antti Rinteelle ,  Katri Kulmunille  ja  Maria Ohisalolle , koska he tapittavat perustuslakia valtiokeskeisin silmin, pelkäävät avointa kilpailua ja rakastavat julkista valtaa enemmän kuin vapaata suomalaista ihmistä.
 Jari Ehrnrooth
 Kirjoittaja on kirjailija ja filosofisesti suuntautunut kulttuurin tutkija. Hän on kulttuurihistorian ja sosiologian dosentti. Syntyi Koitereella, kirjoittaa Munkkiniemessä, juoksee Keskuspuistossa. Palautetta kirjoittajalle voi lähettää myös suoraan osoitteeseen   palaute.ehrnrooth@gmail.com
 Kolumnista voi keskustella 5.9. klo 16.00 asti.

Jari Ehrnroothin kolumni: Yksityistetään terveydenhuolto, koska se olisi meille kaikille paras malli


Yhdysvaltain ja Kiinan neuvottelut kauppasopimuksesta jatkuvat lokakuun alussa. Kiinan kauppaministeriö ilmoitti, että maiden neuvottelijat tapaavat silloin Washingtonissa.
 Kiina ja Yhdysvallat kävivät kauppaneuvotteluja viimeksi heinäkuussa Shanghaissa.
 Neuvotteluissa ei saatu tuolloin aikaan merkittävää edistystä. Pian tämän jälkeen kauppasota kiihtyi, kun Yhdysvaltain presidentti Donald Trump ilmoitti uusista tuontitulleista kiinalaistuotteille. Kiina asetti vastineena omia tullejaan.
 Torstaina Kiinan ja Yhdysvaltain edustajat keskustelivat puhelimitse ja sopivat neuvottelujen jatkamisesta.
 Lue myös :
 USA:n ja Kiinan kauppaneuvottelijat tapasivat Shanghaissa pikaisesti – EK:n Vuorio: "Kompromissin löytäminen on vaikeaa"
 Kiina arvostelee presidentti Trumpin aikomuksia asettaa uusia tuontitulleja kiinalaisille tuotteille – Ulkoministeri: "Ei rakentava tapa"
 "Emme anna Yhdysvaltojen estää meitä kehittymästä" – kiinalaisille kerrotaan, että kauppasota nujertaa Trumpin mutta Kiina kestää

Yhdysvallat ja Kiina jatkavat kauppaneuvotteluja lokakuussa


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Pääministeri Johnsonille taas takaisku Britanniassa
 Britannian pääministeri  Boris Johnson  on kärsinyt  jälleen karvaan vaalitappion . Parlamentin alahuone ei eilen hyväksynyt Johnsonin hallituksen esitystä uusien parlamenttivaalien järjestämisestä. Aiemmin illalla alahuone hyväksyi myös muutosehdotuskierroksen läpi käyneen version opposition lakiesityksestä, jonka tarkoitus on estää sopimukseton EU-ero.
 Oppositio ei lähde ennenaikaisiin vaaleihin, sillä se ei luota pääministeriin. Oppositio pitää ennenaikaisia vaaleja ”Troijan hevosena ”, jolla Johnson voi viedä britit sopimuksettomaan EU-eroon,  kirjoittaa Ylen toimittaja   Pasi Myöhänen  Lontoosta.
 Perussuomalaisten kannatus pomppasi yli 20 prosentin
 Joonas Haverinen / Yle
 Oppositiopuolueet jatkavat  Ylen puoluekannatuskyselyn  kärjessä. Perussuomalaisia äänestäisi nyt 20,6 ja kokoomusta 17,4 prosenttia kyselyyn vastanneista. Pääministeripuolue SDP:tä kannattaa 16,9 ja vihreitä 14,6 prosenttia. Keskustan kannatus putosi alle 12 prosentin, joten puheenjohtajakisa ei näytä piristäneen keskustan kannatusta. Vasemmistoliitolle mitattiin 8,1, RKP:lle 3,8, kristillisdemokraateille 3,4 ja Liike Nyt -ryhmälle 1,4 prosentin kannatus.
 Millaisia muutoksia luvassa Veikkauksen toimintaan?
  Kunta- ja omistajaohjausministeri Sirpa Paatero. Roni Rekomaa / Lehtikuva
 Omistajaohjausministeri  Sirpa Paatero  (sd.) aikoo laittaa Veikkauksen asiat järjestykseen mainoskohun jälkeen. Veikkausta on kritisoitu  pelaamaan yllyttävästä  mainonnasta ja johdon anteliaasta palkitsemisjärjestelmästä. Arvostelijoiden mielestä yhtiö on painottanut toiminnassaan voitontavoittelua ja pelihaittojen ehkäisy on ollut sivuosassa, vaikka tällä perustellaan Veikkauksen pelimonopolia. Miten Veikkauksen strategiaa selvennetään ja millaisia vastuullisuustoimia on tulossa? Yle näyttää  ministeri Paateron tiedotustilaisuuden  kello 9.55 alkaen.
 Sähköpotkulautailijoille ohjeita näkövammaisten huomioimiseksi
 Kristiina Lehto / Yle
 Näkövammaisten liitto ja sähköpotkulautoja vuokraava Voi  neuvovat sähköpotkulautailijoita  liikkumaan siten, että potkulaudoista aiheutuisi mahdollisimman vähän haittaa näkövammaisille. Esimerkiksi äänimerkkiä on syytä käyttää ohitustilanteessa. Lisäksi sähköpotkulauta tulee pysäköidä paikkaan, jossa se ei haittaa muuta liikennettä.
 Tänään on viikon sateisin päivä
 Yle
 Lännestä leviää tänään sateita Suomeen. Samalla tuuli voimistuu, päivällä puhaltaa puuskainen etelätuuli. Runsaita sateita liikkuu maan yli itään ja pohjoiseen. Lue lisää säästä  Ylen sääsivuilta .

Herätys: Pääministeri Johnsonille tappio brexit-kiistassa, PS ja kokoomus jatkavat kannatuskärjessä, Veikkauksen muutoksista kerrotaan


Summary: Ylen kyselyssä perussuomalaiset, kokoomus ja SDP nostivat kannatustaan. Menettäjiä olivat keskusta, vihreät ja vasemmistoliitto.

Oppositiopuolueet jatkavat Ylen kyselyn kärjessä. Perussuomalaiset vahvisti asemaansa suosituimpana puolueena, ja kakkosena jatkaa toinen oppositiopuolue, kokoomus.
 Pääosin elokuun aikana tehdyssä kannatusmittauksessa perussuomalaisten ero kokoomukseen kasvoi yli kolmeen prosenttiyksikköön.
 Näin kannatusmittaus tehtiin Taloustutkimus haastatteli 2440 ihmistä. Haastattelut tehtiin 12.8.–3.9.2019. Puoluekantansa kertoi 1683 vastaajaa. Tulosten virhemarginaali on +/– 2,0 prosenttiyksikköä. Lataa kannatusmittauksen aineisto  tästä.
 Kahden suurimman oppositiopuolueen kannatus on eduskunnan syksyn kynnyksellä nousussa. Perussuomalaiset ja kokoomus haastavat oikealta  Antti Rinteen  (sd.) viiden puolueen keskustavasemmistolaista hallitusta.
 Pienistä oppositiopuolueista kristillisdemokraattien kannatus on polkenut paikoillaan. Elokuun puoluekokous ja  Sari Essayahin  jatkokausi puolueen johdossa eivät ole kannatuslukuja värisyttäneet.  Harry Harkimon  puolueeksi pyrkivä Liike Nyt saa edelleen runsaan prosentin kannatuksen.
 Pääministeripuolue SDP hallituksen ykkönen
 Hallituspuolueista SDP on kääntänyt kannatuksensa kesäkuun notkahduksen jälkeen loivaan nousuun. Vihreiden kesäpiikki katkesi ja myös vasemmistoliiton suosio putosi.
 SDP, vihreiden ja vasemmistoliiton  kesäkokouksissa  on korostettu hallitussuunnan muutosta. Rinteen hallituksen ensimmäisiä kuukausia on hallinnut Suomen EU-puheenjohtajuus, mutta talous- ja työllisyyspolitiikan isot ratkaisut ovat edessä heti alkusyksystä.
 Pääministeri Rinteen ja omistajaohjausministeri  Sirpa Paateron  (sd.)  pikaiset ja tiukat reagoinnit  Postin työehto- ja palkkakohuun kertovat kovista paineista vaikean työmarkkinasyksyn edellä.
 Demareiden kannatus on edelleen alle huhtikuun eduskuntavaalien 17,7 prosentin ääniosuuden, joten kirittävää riittää. Parhaiten ovat eduskuntavaalien jälkeen pärjänneet vihreät ja perussuomalaiset – molemmilla nousua yli kolme prosenttiyksikköä.
 Tästä linkistä  löydät lisää tietoja Ylen kannatusmittauksesta ja puolueiden kannatusmuutoksista pitkällä aikavälillä.
 Keskustan uudella johdolla kivinen tie
 Kevään eduskuntavaalien murskatappion jälkeen hallitukseen kivunneen keskustan kannatus vajosi elokuussa jälleen alle 12 prosentin. Eduskuntavaaleistakin pudotusta on kertynyt vielä runsaat kaksi prosenttiyksikköä.
 Hallituksen suosiota mittaavien kyselyjen mukaan keskustan entiset kannattajat näyttävät  siirtyneen katsomoon  seuraamaan, miten keskustan ääni kuuluu Rinteen hallituksessa.
 Elokuussa eri puolilla Suomea pyörinyt elinkeinoministeri  Katri Kulmunin  (kesk.) ja puolustusministeri  Antti Kaikkosen  (kesk.) puheenjohtajakiertue ei näytä piristäneen keskustan suosiota, ja lauantaina Kouvolassa valittavalla uudella puoluejohtajalla on edessään iso urakka.
 Loppukesän poliittista keskustelua on hallinnut valtiovarainministeri  Mika Lintilän  (kesk.)  ensimmäisen budjettiesityksen ruotiminen.
 Valtiovarainministerin salkku polttelee käsissä
 Keskustalla on pitkästä aikaa käsissään valtiovarainministerin salkku, mutta valtion rahojen pyörittely ei näytä ainakaan vielä kohottaneen keskustan kannatusta.
 Talousnäkymien heikentyessä valtiovarainministerin salkku voi muodostua taakaksi, kun keskustelu siirtyy menolisäyksistä veronkorotuksiin tai menojen leikkauksiin.
 Keskustan puheenjohtajaehdokkaista Katri Kulmuni on vaikuttanut innokkaammalta tarttumaan valtiovarainministerin salkkuun. Antti Kaikkonen on suhtautunut salkkuvaihtoon varovaisemmin.
 Perussuomalaisilla näytön paikka oppositiossa
 Perussuomalaisten puheenjohtaja  Jussi Halla-aho  palaa eduskuntaan viiden vuoden europarlamettikauden jälkeen. Halla-ahon ensimmäinen kausi eduskunnassa oli vaikea.
 Halla-aho joutui kesällä 2012  luopumaan hallintovaliokunnan puheenjohtajan tehtävästä , kun hän oli arvostellut korkeimmasta oikeudesta saamaansa tuomiota.
 Eduskunnan toiseksi suurimman puolueen puheenjohtajalle olisi ollut nyt tarjolla ulkoasiainvaliokunnan puheenjohtajan nuija, mutta Halla-aho on torjunut tehtävän, jonka hän kokee  rajoittavan liikaa  puoluejohtajan työtä.
 Kokoomus taiteilee hallituksen ja Halla-ahon välissä
 Pitkäaikainen hallituspuolue, kokoomus, joutuu opettelemaan oppositiopolitiikan perusteita. Eduskuntaryhmässä on vain muutama edustaja, jolla on kokemusta kokoomuksen edelliseltä oppositiokaudelta vuosina 2003–07.
 Kokoomuksen puheenjohtaja  Petteri Orpo  nousi ensimmäisen kerran eduskuntaan keväällä 2007 ja eduskuntaryhmän tuore puheenjohtaja  Kai Mykkänen  on vasta toisen kauden kansanedustaja. Oppositiopolitiikan vankinta kokemusta edustavat 1970- ja 1980-luvuilla oppositiossa istuneet  Ilkka Kanerva  ja  Ben Zyskowicz .
 Kokoomuksen oppositiopolitiikan maalitaluna on Rinteen hallituksen talous- ja työllisyyspolitiikka. Kokoomus hakee aloitetta valmistelemalla jo  ensimmäistä välikysymystä  heti hallituksen syyskuun puolivälin budjettiriihen jälkeen.
 Kokoomuksen ja perussuomalaisten taistelussa opposition johtajuudesta ratkaistaan puolueiden voimasuhteita seuraaviin vaaleihin. Perussuomalaiset on onnistunut jo kolme kertaa vaaleissa tekemään kovan loppukirin ja ylittämään kannatusodotukset.

Perussuomalaisten kannatus pomppasi yli 20 prosentin – keskusta vajosi alle 12 prosentin